text:
Андриш Биро: Бөтә донъя башҡорттары ҡоролтайы – тел һәм мәҙәниәт байрамы улФото: Олег Яровиков
Андриш Биро: Бөтә донъя башҡорттары ҡоролтайы – тел һәм мәҙәниәт байрамы ул
Андриш Биро: Бөтә донъя башҡорттары ҡоролтайы – тел һәм мәҙәниәт байрамы улФото: Олег Яровиков
Бик матур тел һәм мәҙәниәт байрамы – Өфөлә барған III Бөтә донъя башҡорттары ҡоролтайына ошондай баһа бирҙе уның ҡунағы – башҡорт-венгр һәм төрки-венгр бәйләнештәрен тикшереү менән шөғөлләнеүсе венгр этнологы Андриш Биро.
— Башҡортостанда мин өсөнсө тапҡыр, ләкин тәүге тапҡыр ошондай күләмле Бөтә донъя башҡорттары ҡоролтайы ҡунағымын, — тип билдәләне ғалим Нефтселәр мәҙәниәт һарайындағы брифингта. — Венгрияла Башҡортостанды яҡшы беләләр, сөнки ҡасандыр боронғо мадьярҙар һәм башҡорттар Көньяҡ Уралда бергә йәшәгән. Мең йылдан ашыу йыл элек мадьярҙар Көнбайышҡа, Үҙәк Европаға, юлланған, ләкин улар араһында бик күп оҡшашлыҡтар һаҡланған.
— Беҙҙе боронғо күсмә халыҡтарҙың мәҙәниәте берләштерә, беҙҙең мәҙәниәтебеҙ, телдәр грамматикаһы һәм хатта милли аш-һыуыбыҙ бик яҡын, — тине Андриш Биро. — Хәҙер ҙур венгр ҡоролтайына әҙерлек бара, ул быйыл августа үтәсәк. Беҙ 12 илдән делегациялар, шул иҫәптән Башҡортостандан ҙур делегация ҡунаҡҡа көтәбеҙ. Венг ҡоролтайында беҙ милли йолаларыбыҙҙы күрһәтәсәкбеҙ: 200 тирмә ҡуйыласаҡ, ат сабыштарында 600 ат ҡатнашасаҡ, милли кейемде һәм ҡоралдарҙы реконструкциялау үткәреләсәк. Венгр халҡы фольклоры ҙур музыкаль программа күрһәтәсәк. Беҙ үҙебеҙҙең венгр байрамында Башҡортостандан ҡунаҡтарыбыҙҙы шатланып ҡабул итәсәкбеҙ.


c: text/html

text:
Илеш районында мәктәп уҡыусылары Яңы йылға бүләккә компьютер класы алды
Илеш районының Рсай ауылы мәктәбендә яңы компьютер класы асылды. Яңы йылға бындай бүләкте белем биреү учреждениеһына Өфө дәүләт нефть техник университеты яһаны.
Был балалар өсөн генә ҡыуаныслы ваҡиға түгел, уҡытыусылар ҙа яңы компьютер класына сикһеҙ шат. Хәҙер ауыл мәктәбендә белем биреү кимәле ярайһы уҡ күтәреләсәк, сөнки уҡытыусылар уҡытыу, фекерләү ҡеүәһен үҫтереү программаларын ҡуллана аласаҡ.
— Юғары уҡыу йортона яҡшы әҙерлекле, һәр яҡлап үҫешкән абитуриенттарҙың килеүен теләйбеҙ, — тине университет ректоры Айрат Шаммазов. – Өфө дәүләт нефть техник университетын Илеш рйонынан йәмғеһе 300-ҙән ашыу кеше тамамлаған, бөгөн 117 студент белем ала.
Уҡыусылар ҡунаҡтар өсөн матур концерт күрһәтте, мәктәптең презентацияһын үткәрҙе. Артабан балалар өсөн Илеш районы студенттары менән онлайн режимда аралашыу ойошторолдо.
Рсай мәктәбендә бөгөн 91 бала белем ала. Мәктәп директоры Айҙар Фаршатов һүҙҙәренсә, киләһе йылда уҡыусылар һаны артасаҡ.

robotstxt: allowed

filter: keep


text:
Архангел районының йәш парламентарийҙары Йәштәр сәйәсәтен үҫтереү программаһын әҙерләй
Архангел районында муниципаль район Советы ҡарамағындағы Йәштәр советының 2013 йылдағы тәүге ултырышы үтте. Көн тәртибенә 2020 йылға тиклем Башҡортостан Республикаһында йәштәр парламентаризмын үҫтереү концепцияһына бәйле һорауҙар сығарылды. Ултырышта Йәштәр советының 2013 йылға эш планы раҫланды, тип хәбәр иттеләр район хакимиәтенең мәғлүмәт-аналитика бүлегенән.
Бөгөнгө көндә районда йәштәр сәйәсәтен үҫтереү программаһын формалаштырыу буйынса әүҙем эш алып барыла. Ул 2017 йылға тиклем иҫәпләнгән. 1 мартҡа тиклем Йәштәр советы ағзалары программаға үҙ тәҡдимдәрен индерә ала.
Ултырышта район үҙәге Архангел ауылының белем биреү учреждениелары етәкселәре ҡатнашты. Йәштәр советы ағзалары педагогтарға ауыр холоҡло үҫмерҙәр менән эшләү һәм улар араһында хоҡуҡ боҙоу осраҡтарын иҫкәртеү буйынса мониторинг үткәрергә тәҡдим ите.
Сарала шулай уҡ йәш белгестәрҙе ауылға ҡайтарыу мәсьәләһе, уны хәл итеү юлдары тикшерелде. Ә ағымдағы йылдың апрелендә Совет ағзалары эшҡыуарлыҡты, фермерлыҡты, шәхси ярҙамсы хужалыҡтарҙы үҫтереү буйынса республика йәштәр семинарында ҡатнашасаҡ.


text:
Бөгөн Өфөгә Чехия республикаһының рәсми делегацияһы килде
Бөгөн Өфөгә Чехия республикаһының рәсми делегацияһы килде.
Чехияның ауыл хужалығы министры урынбаҫары Ярослава Бенеш Шпалкова етәкләгән төркөм Башҡортостан парламенты вәкилдәре менән осрашты. Дәүләт Йыйылышы — Ҡоролтай рәйесе Константин Толкачев рәсми делегацияны сәләмләп Башҡортостан менән Чехия араһында тышҡы сауҙа әйләнеше үткән йылда 30 миллион долларҙан ашыуын билдәләне. Республикала Чехия капиталын файҙаланған 4 предприятие уңышлы эшләй, Өфөлә Чехияның дәүләт һәм коммерция мәктәптәре һәм әҙерлек үҙәктәренең рәсми вәкиллеге бар, тине Константин Толкачев. Бөгөнгө осрашыуҙа ике республика вәкилдәре лә Башҡортостан менән Чехия араһында хеҙмәттәшлек даирәләрен киңәйтеү йәһәтенән яңы мөмкинлектәр асылыр, тигән ышаныс белдерҙе. Ярослава Бенеш Шпалкова фекеренсә, Чехия эшҡыуарҙарын Башҡортостан менән ауыл хужалығы өлкәһендә бәйләнештәрҙе нығытыу мәсьәләһе ҡыҙыҡһындыра.


text:
Өфөлә беренсе хәләл продукция конкурсы асылды
Өфөлә беренсе «Ufa Halal 2011» төбәк-ара хәләл продукция конкурс-дегустацияһы асылды. Башҡортостан Президенты ҡарамағындағы Дәүләт-конфессиональ мөнәсәбәттәр буйынса Совет ярҙамында, Башҡортостандың Сауҙа һәм ҡулланыусыларҙың хоҡуҡтарын яҡлау буйынса дәүләт комитеты, республиканың Ауыл хужалығы министрлығы, Башҡортостандың Сауҙа-сәнәғәт палатаһы менән берлектә Башҡортостан Республикаһы мосолмандарының Диниә назараты ҡарамағындағы «Хәләл» стандарты буйынса комитет был сараны ойоштороусы булып сығыш яһай.
— Конкурс рәсми рәүештә төбәк-ара тип иҫәпләнһә лә, ул халыҡ-ара конкурс булып сыҡты, сөнки Рәсәй етештереүселәре менән бер рәттән унда Ҡаҙағстан вәкилдәре лә ҡатнашты, — тине конкурсты асыу тантанаһында Башҡортостан Республикаһы мосолмандарының Диниә назараты ҡарамағындағы «Хәләл» стандарты буйынса комитет етәксеһе Тимур Шәнгәрәев. – Шулай уҡ Силәбе, Ырымбур, Һарытау, Белгород өлкәләренән предприятиелар үҙ тауарҙарын тәҡдим итте. Конкурста ҡатнашыусыларҙың күпселеге Башҡортостандан ине.
Иң яҡшы хәләл ризыҡтарҙы билдәләр өсөн конкурсҡа Башҡортостандың Сауҙа һәм ҡулланыусыларҙың хоҡуҡтарын яҡлау буйынса дәүләт комитеты, Башҡортостан Президенты ҡарамағындағы Дәүләт-конфессиональ мөнәсәбәттәр буйынса Совет, республиканың Ауыл хужалығы министрлығы, Башҡортостандың Сауҙа-сәнәғәт палатаһы, Башҡортостан Республикаһы мосолмандарының Диниә назараты, Рәсәй мосолмандарының Үҙәк диниә назараты вәкилдәренән торған эксперттар комиссияһы саҡырылды.
Эксперттар төркөмө конкурсҡа тәҡдим ителгән продукцияны билдәле экспертиза ярҙамында баһалай. Конкурс продукттарҙың бер нисә төрө буйынса үткәрелә: ҡош ите продукттары, ит ярымфабрикаттары, кондитер изделиелары, май продукцияһы һәм башҡа төрлө продукттар.
Еңеүселәр дипломдар менән бүләкләнәсәк һәм үҙҙәренең тауарҙары тышлығында конкурс эмблемаһын ҡулланыу хоҡуғына эйә буласаҡ.


text:
1 май байрамына Өфө урамдары бушап ҡалды
Халыҡтың бер өлөшө тәбиғәткә сыҡты, бер өлөшө яңы асылған ауыл хужалығы йәрминкәһенә барҙы, тағы берәүҙәре 4 көнлөк форсаттан файҙаланып дачаларына йәки ауылдарға ките.
Милиция, сәйәси көстәр өсөн генә ҡыҙыу көн булды ул. Тәүгеләре көсәйтелгән тәртиптә ҡала урамдарында һуҡбайҙарҙы эҙләне, митингыға йыйылғандарҙы һәм 9-сы хөрмәтенә йүгереү ярыштарына сығарылған студенттарҙы һаҡланы.
1 майҙа Өфөлә үтәсәк урам йыйындарының береһе Салауат Юлаев һәйкәле эргәһендәге майҙанда булырға тейеш ине. Әммә унда тап студенттар араһында марафон ойошторолдо. Студенттар Еңеү көнөнә арналған ярыштарҙа ҡатнашты.
Май байрамдарына туристик компаниялары путевкаларҙы ҙур ташлама менән һата. Ошоно файҙаланып күптәр бөгөн дә ялын баҡсала түгел, диңгеҙ буйында уҙғарырға Төркиә һәм Мысырға юлланды. Улар араһында пенсионерҙар ҙа бар. Өфөнән 62 йәшлек Фатиха Ҡадырова 5 йыл хаҡлы ялда булыуға ҡарамаҫтан, шәфҡәт туташы булып эшләй. Сусҡа грибы ла, башҡа төрлө ҡуртытыуҙар, шул иҫәптән финанс кризисты ла уйлап тормай диңгеҙ буйына сәйәхәткә ҡуҙғалды бөгөн Фатиха ханым.
1 май - Яҙ һәм Хеҙмәт байрамы менән республика халҡын президент Мортаза Рәхимов тәбрикләне. “1 май - ул ғаилә байрамы, һәр ваҡыт яҡшы кәйеф һәм яңы өмөттәр менән билдәләнә һәм республика халҡының ныҡышмал хеҙмәте һөҙөмтәһендә Башҡортостан Рәсәйҙең иң тотороҡло төбәктәренең береһе булып тороуы билдәләнә”, тиелә тәбрик һүҙендә


text:
Республиканың урман хужалығы өлкәһенә инвестициялар талап ителә
Башҡортостанға ағас эшкәртеү буйынса инвестицион проекттар талап ителә. Тәү сиратта был юғары өҫтәмә хаҡлы продукция етештереүгә ҡағыла.
— Ылыҫлы ағасты эшкәртеү өсөн күп көс талап ителмәй, — тип белдерҙе республика Хөкүмәте Премьер-министры Азамат Илембәтов, «Ижтимағи электрон гәзит»кә мөрәжәғәт итеүсенең төбәктә урман хужалығы өлкәһен үҫтереүгә ҡағылышлы һорауына яуап биреп. – Беҙгә иһә Башҡортостандағы ағас запасының ҙур өлөшөн тәшкил иткән йомшаҡ япраҡлы ағастарҙы эшкәртеүгә йүнәлтеү зарур. Бының өсөн бер нисә инвестор, шул иҫәптән сит илдәгеләре менән һөйләшеүҙәр алып барабыҙ.
Азамат Илембәтов, бөгөнгө көндә Башҡортостанда диләнкәләрҙең ҙур булмаған өлөшө — туғыҙ миллиондан 2,5 миллион кубометры ғына үҙләштерелә, тип билдәләне.
— Аукциондарҙа ҡатнашыу, урманды ҡуртымға биреү буйынса аныҡ ҡағиҙәләр кәрәк. Бөтә инвесторҙар ҙа урмандарҙы үҙләштереү һәм тергеҙеү буйынса үҙ өҫтөнә алған йөкләмәләрҙе тулыһынса үтәргә тейеш. Урман – стратегик ресурс,һәм уны һөҙөмтәле файҙаланырға кәрәк, — тине Премьер.


text:
Шаран районының «Ялҡын» балалар бейеү ансамбле Бөтә Рәсәй фестивале дипломына лайыҡ булды
ӨФӨ, 2014 йыл, 10 декабрь. /«Башинформ» мәғлүмәт агентлығы, Әлим Фәйезов/.
Воронежда «Яңы йондоҙҙар» III Бөтә Рәсәй асыҡ фестиваль-конкурсы тамамланды. Унда Рәсәй һәм сит ил коллективтары ҡатнашты. Улар төрлө йәш категорияһында сығыш яһаны.
Фестивалдә Башҡортостандан Шаран районы мәҙәниәт йортоноң «Ялҡын» ансамбле ҡатнашты. Етәксеһе – Артем Сидоров. Йәш таланттар тәүге тапҡыр ошондай күләмле сарала сығыш яһап, беренсе һәм икенсе урын өсөндар дипломдар менән бүләкләнде.
Йәш артистар жюри ағзаларына ике бейеү тәҡдим итте һәм хореографтарҙан ыңғай баһа алды. «Ялҡын»дың дәртле бейеүҙәре тамашасыларҙы һәм жюри ағзаларын ихласлығы, башҡарыу оҫталығы менән әсир итте, тип еткерҙе Шаран районы хакмиәтенең мәғлүмәт-аналитика бүлеге етәксеһе Рәил Мусин.


text:
Өфөлә Яңы йыл фейерверкы һәм мәҙәни программа үткәрелмәй
Волгоградтағы фажиғәле ваҡиғалар менән бәйле Ленин исемендәге майҙанда төп Яңы йыл фейерверкын һәм мәҙәни программаны үткәрмәҫкә ҡарар ителде, тип хәбәр итә Өфө хакимиәтенең матбуғат хеҙмәте.
Хәтерегеҙгә төшөрәбеҙ, элек фейерверк 1 ғинуарҙа төнгө сәғәт 2-гә планлаштырыла торғайны.
Йәмәғәт транспорты хәрәкәте расписаниеһына ла билдәле бер үҙгәрештәр индерелә. Ҡаланың даими маршруттары һәм электротранспорт төнгө сәғәт 1-гә тиклем йөрөйәсәк, ә алдан хәбәр ителгәнсә, 3-кә тиклем түгел.


text:
Италияға визаны хәҙер Өфөлә лә алырға мөмкин
Өфөлә Италияның виза үҙәге асылды. Италияға туризм, эшлекле визит, белем алыу, найм буйынса эшләү, ғаиләнең берләшеүе маҡсатында, шулай уҡ транзит, транспорт визаһы һәм рәсми саҡырыу буйынса виза алыуға ғариза тултырғанда ярҙам күрһәтеү уның төп бурысы иҫәпләнә. Был турала БР Эшҡыуарлыҡ һәм туризм буйынса дәүләт комитеты хәбәр итә.
Виза үҙәге Италияның Мәскәүҙәге Генераль консуллығы менән рәсми рәүештә аккредитланған. Һынау режимында үҙәк 30 майҙа сәнәғәт округтары, бәләкәй һәм урта бизнес өлкәһендә хеҙмәттәшлек буйынса Рәсәй-Италия эш төркөмөнөң ХХ ултырышы сиктәрендә эшләй башлаған.
Тулыраҡ мәғлүмәтте «Виза менеджмент сервис» яуаплылығы сикләнгән йәмғиәтенең сайтынан алырға мөмкин.
Виза үҙәгендә айырым кешеләр алдан яҙылыу буйынса ҡабул ителә, бының өсөн VMS Call-үҙәгенең телефонынан файҙаланырға кәрәк: +7 (347) 246-26-79 (стационар ҡала телефондарынан шылтыратыу бушлай).


text:
Башҡортостандың Ауырғазы районында «Таҙа ауыл» акцияһы үтә
Ауырғазы районының Толбазы ауылында ағымдағы йылдың яҙында старт алған «Таҙа ауыл» акцияһы дауам итә. Акцияның төп маҡсаты – йәштәрҙең экологик мәҙәниәтен арттырыу. Сараны ойоштороусылар булып Башҡортостан Республикаһы Тәбиғәттән файҙаланыу һәм экология министрлығының Өфө территориаль идаралығы һәм район хакимиәте сығыш яһай.
— «Таҙа ауыл» акцияһын үткәреү урыны осраҡлы ғына һайланманы. Толбазы ауылын урман уратып алғанға күрә, был тәбиғәт ҡосағы йәштәрҙең яратҡан ял итеү урынына әүерелде. Тимәк, был урмандар айырыуса ярҙамға мохтаж, — тип һөйләне «Башинформ» агентлығына төбәктең Тәбиғәттән файҙаланыу һәм экология министрлығының матбуғат секретары Нина Никандрова.
Октябрҙә генә «Таҙа ауыл» акцияһында ҡатнашыусы Толбазы халҡы дөйөм майҙаны дүрт гектар тәшкил иткән урман-парк зонаһын таҙартҡан. Ҡаты көнкүреш ҡалдыҡтары полигонына 18 кубометр сүп-сар тейәп оҙатылған.


text:
Башҡортостан парламентының өс комитеты ултырышы үтәсәк
Башҡортостан Республикаһы Дәүләт Йыйылышы-Ҡоролтайҙың Бюджет, һалымдар, финанстар һәм милекселек мәсьәләләре буйынса комитеты 7 майҙа сәғәт 10-да Зәки Вәлиди урамы, 46-сы йорт адресы буйынса 601-се бүлмәлә үтәсәк үҙенең сираттағы ултырышына йыйыла. Ул Башҡортостан Республикаһының 2008 йылдағы дәүләт милкен хосусилаштырыу прогноз планын (программаһын) үтәү тураһында БР Хөкүмәте отчетын тыңлаясаҡ, шулай уҡ беренсе уҡыуҙа ҡабул итеү өсөн әҙерләнгән "Республика маҡсатлы программалары тураһында" БР Законына үҙгәрештәр индереү тураһында закон проектын ҡараясаҡ.
Аграр мәсьәләләр, экология һәм тәбиғәттән файҙаланыу буйынса комитет икенсе уҡыуҙа ҡабул итеү өсөн әҙерләнгән "Пестицидтар һәм агрохимикаттар менән хәүефһеҙ мөғәмәлә итеү тураһында" БР Законына, республиканың аграр өлкәләге айырым закон сығарыу акттарына, экология һәм тәбиғәттән файҙаланыу өлкәһендәге айырым закон сығарыу акттарына, шулай уҡ "Башҡортостан Республикаһында балыҡсылыҡ һәм һыу биологик ресурстарын һаҡлау тураһында" БР Законына (өсөнсө уҡыу) үҙгәрештәр индереүсе өс закон проектын ҡараясаҡ. Был комитет ултырышы 303-сө бүлмәлә 11 сәғәт 30 минутта башлана.
Мәғариф, фән, мәҙәниәт, спорт һәм йәштәр эштәре буйынса комитет "Башҡортостан Республикаһында йәштәр сәйәсәте тураһында" БР Законына һәм "Башҡортостан Республикаһының дәүләт наградалары һәм почетлы билдәләре тураһында" БР Законының 2-се статьяһына үҙгәрештәр индереү тураһында ике яңы закон проектын ҡарау, өс проектты — өсөнсө уҡыуҙа һәм бер проектты икенсе уҡыуҙа ҡабул итеүгә әҙерләү өсөн 16 сәғәттә 601-се бүлмәгә ултырышҡа йыйыласаҡ.
Комитет ағзалары шулай уҡ "Китапхана эше тураһында" Федераль закондың 7-се статьяһына үҙгәрештәр индереү тураһында федераль закон проектын Дәүләт Думаһына индерергә ниәтләй.


text:
Фото:
Башҡортостанда мәктәп ашханаларында туҡланған уҡыусылар иҫәбе арта
Фото:
Ағымдағы йылда Өфөнөң дөйөм белем биреү мәктәптәре ашханаларында туҡланған уҡыусылар иҫәбе 98 процентҡа еткән. Туҡланыусыларҙың артыуына башлыса ата-әсәләр средстволары булышлыҡ иткән (70 процент). Был турала мэриялағы матбуғат конференцияһында Өфө хакимиәтенең Ҡулланыусылар баҙары идаралығы начальнигы Ирина Рублева хәбәр итте.
— Күп балалы, аҙ тәьмин ителгән һәм имен булмаған ғаиләләрҙән булған уҡыусыларҙы социаль яҡлау менән тәьмин итер өсөн ҡала ҡаҙнаһынан туҡланыуға дотация бүленә, ул быйыл бер кешегә 15 һумға тиклем арттырылды, — тине ул. – Шулай уҡ туҡланыуҙың ҡыйбатланыуына компенсацион түләүҙәр күләме бөтә уҡыусылар өсөн 3,5 һумға артты.
Рублева әйтеүенсә, 2007 йылдан алып ҡаланың барлыҡ мәғариф учреждениеларында «Мәктәп һөтө» системаһы индерелгән. Уға ярашлы, башланғыс класс уҡыусылары аҙнаһына өс тапҡыр бушлай һөт ала. Был маҡсатҡа Өфө бюджетынан быйылғы йылда 36 миллион һум ҡулланыу ҡаралған.


text:
«Салауатнефтеоргсинтез» артып ҡалған конверсия газын Стәрлетамаҡҡа оҙатасаҡ
«Салауатнефтеоргсинтез» асыҡ акционерҙар йәмғиәте конверсия газының артып ҡалған өлөшөн сәнәғәт ихтыяжында ҡулланыуға «Каучук» асыҡ акционерҙар йәмғиәтенә оҙатасаҡ. Тейешле килешеүгә Салауат һәм Стәрлетамаҡ предприятиелары техник директорҙары һәм белгестәренең эш осрашыуында ирешелгән.
«Салауатнефтеоргсинтез» асыҡ акционерҙар йәмғиәтенең матбуғат хеҙмәтенән хәбәр итеүҙәренсә, булған коммуникациялар буйынса газ водород алыу маҡсатында ебәреләсәк. Проектты ғәмәлгә ашырыу ике предприятиеның да етештереү һөҙөмтәлелеген күтәрергә мөмкинлек бирәсәк, тип көтөлә.


text:
Рөстәм Хәмитов Өфө дәүләт авиация техник университетының стратегик үҫеш департаменты етәксеһе Руслан Хисаметдинов менән осрашты Фото: Олег Яровиков
Рөстәм Хәмитов Өфө дәүләт авиация техник университетының стратегик үҫеш департаменты етәксеһе Руслан Хисаметдинов менән осрашты
Рөстәм Хәмитов Өфө дәүләт авиация техник университетының стратегик үҫеш департаменты етәксеһе Руслан Хисаметдинов менән осрашты Фото: Олег Яровиков
ӨФӨ, 2016 йыл, 18 февраль. /«Башинформ» мәғлүмәт агентлығы, Александр Смирнов/.
17 февралдә Республика йортонда Башҡортостан Башлығы Рөстәм Хәмитов Өфө дәүләт авиация техник университетының стратегик үҫеш департаменты етәксеһе Руслан Хисаметдинов менән осрашты. Осрашыу барышында төбәктә мәғариф системаһын үҫтереү мөмкинлектәре, шулай уҡ Өфө дәүләт авиация техник университетының «Иннопрактика» компанияһы менән берлектәге проекттарын тормошҡа ашырыу мәсьәләләре тикшерелде.
– Бөгөн мәғариф системаһында яңы технологияларға ынтылыш бар. Аңлашыла, университеттарҙа элеккесә уҡытыу дауам итә, студенттар менән дә элеккесә эшләйҙәр. Әммә заман икенсене талап итә. Беҙгә яңы белем биреү формалары кәрәк, – тине Рөстәм Хәмитов.
Руслан Хисаметдинов М.В.Ломоносов исемендәге Мәскәү дәүләт университеты ҡарамағында эшләүсе «Иннопрактика» компанияһы менән хеҙмәттәшлек тураһында һөйләне.
– «Иннопрактика» компанияһы менән ҡараштарыбыҙ тап килә. Ул «Һанлы платформа» электрон белем биреү системаһын әҙерләй. Хәҙер был система мәктәпкә һәм Берҙәм дәүләт имтиханына әҙерлек өсөн тулыландырылған, башҡа программалар ҙа буласаҡ, – тип һөйләне ул. – Яҡын арала электрон белем биреү системаһын ғәмәлгә индерергә ниәтләйбеҙ, ул быйыл яҙ балаларға рус теле һәм математика, мотлаҡ предметтар буйынса БДИ-ға яҡшыраҡ әҙерләнергә ярҙам итәсәк. Был курстар Мәскәү дәүләт университетында әҙерләнде, быйыл улар Мәскәүҙә һәм Өфөлә һынау үтәсәк.
Өфө дәүләт авиация техник университеты вәкиле Өфөнөң 153-сө лицейында эксперименталь класс ойошторорға тәҡдим итте.
«Иннопрактика» компанияһы 2012 йылдың декабрендә ойошторолған. Ул М.В.Ломоносов исемендәге Мәскәү дәүләт университетының Милли интеллектуаль резерв үҙәген, «Милли интеллектуаль үҫеш» студенттарҙың, аспиранттарҙың һәм йәш ғалимдарҙың ғилми эшмәкәрлегенә ярҙам фондын берләштерә. Фондтың ойоштороусыһы — М.В.Ломоносов исемендәге Мәскәү дәүләт университеты.
Әлеге ваҡытта «Милли интеллектуаль үҫеш» студенттарҙың, аспиранттарҙың һәм йәш ғалимдарҙың ғилми эшмәкәрлегенә ярҙам фонды, Башҡортостан Республикаһы һәм Өфө дәүләт авиация техник университеты араһында Хеҙмәттәшлек тураһында килешеү проекты өҫтөндә эш алып барыла. Башҡортостан – килешеү төҙөү планлаштырылған беренсе төбәк.


text:
Бюджет күләме буйынса Башҡортостан алдынғы төбәктәр иҫәбендә
Бюджет күләме буйынса Башҡортостан алдынғы төбәктәр иҫәбендә.
— Тупланма бюджет керемдәре һәм сығымдарының күләме буйынса республика Волга буйы федераль округында ла, Рәсәйҙә лә юғары урындарҙа килә, — тип хәбәр итте БР финанс министры Рузалия Хисмәтуллина онлайн-конференция барышында. — 2011 йылдың беренсе ярты йыллығы йомғаҡтары буйынса беҙ округ буйынса – икенсе, Рәсәйҙә 11-се урындабыҙ.
Шул уҡ ваҡытта финанс министры әйтеүенсә, йән башына иҫәптә беҙҙең күрһәткестәр улай уҡ юғары түгел. Әгәр табыштар һәм сығымдарҙы республика халҡы иҫәбенә бүлгәндә, Волга буйы федераль округында Башҡортостан 14 субъект араһында һигеҙенсе-туғыҙынсы урында буласаҡ, ә Рәсәй буйынса бөтөнләй 64-се урында ҡаласаҡ.
Рузалия Хисмәтуллинаның билдәләүенсә, республика бюджетына федераль ҡаҙнанан ҙур булмаған дотациялар күсерелә, шул уҡ ваҡытта Башҡортостан территорияһында формалашҡан 300 миллиард һум самаһы һалым һәм һалым булмаған килемдәр Рәсәй Федерацияһының бюджет системаһына йүнәлтелә, уларҙың 65-70 проценты артабан федераль бюджетҡа китә.


text:
Баш ҡалала республиканың Яҙғы эшҡыуарлыҡ аҙналығы асылдыФото: автор
Баш ҡалала республиканың Яҙғы эшҡыуарлыҡ аҙналығы асылды
Баш ҡалала республиканың Яҙғы эшҡыуарлыҡ аҙналығы асылдыФото: автор
ӨФӨ, 2015 йыл, 26 май. /«Башинформ» мәғлүмәт агентлығы, Артур Басиров/.
26 майҙа Өфөлә Башҡортостандың Эшҡыуарлыҡ аҙналығы асылды. Төп саралар «Аҡбуҙат» ипподромында ойошторола.
Республиканың бизнес-берләшмә, дәүләт власы органдары, йәмәғәт берекмәләре һәм ойошмалары вәкилдәре, шулай уҡ эшҡыуарлыҡ өлкәһендә билдәле эксперттар бергә йыйылды.
«Беҙ төбәктә Эшҡыуарлыҡ аҙналығын үткәреү традицияһын тергеҙҙек. Дөйөм көс менән бәләкәй һәм урта эшҡыуарлыҡтың төп проблемаларын асыҡларға тырышасаҡбыҙ. Ошо йәһәттән аҙналыҡта файҙалы аралашыу һәм тәжрибә алмашыу өсөн шарттар булдырылған», — тине республиканың Эшҡыуарлыҡ буйынса дәүләт комитеты рәйесе Вячеслав Ғиләжетдинов форумды асҡанда.
Форумдың пленар өлөшөнән тыш, аҙналыҡтың беренсе көнөндә күп саралар уҙғарыла. «Галстукһыҙ» форматындағы сессияла бәләкәй эшҡыуарлыҡ үҫешенең мөһим мәсьәләләре тикшереләсәк. Эшҡыуарҙар эксперттарға, дәүләт власы вәкилдәренә, республиканың ҙур предприятиелары етәкселәренә, йәмәғәт ойошмалары вәкилдәренә һорауҙар бирә ала. Бөгөн үк «Субконтрактация биржаһы» ойошторола. Уның эшендә төбәктең ҙур сәнәғәт предприятиелары ҡатнаша.
Башҡа көндәрҙә Эшҡыуарлыҡ аҙналығында ҡатнашыусылар өсөн семинарҙар, оҫталыҡ дәрестәре, түңәрәк өҫтәлдәр һәм презентациялар үткәрелә. Форум 28 майға тиклем дауам итә.


text:
Республика мәктәптәрендә «Сәләмәт быуын — көслө төбәк» проекты башлана Фото: Олег Яровиков
Республика мәктәптәрендә «Сәләмәт быуын — көслө төбәк» проекты башлана
Республика мәктәптәрендә «Сәләмәт быуын — көслө төбәк» проекты башлана Фото: Олег Яровиков
ӨФӨ, 2015 йыл, 1 сентябрь. /«Башинформ» мәғлүмәт агентлығы, Эльмира Сабирова/.
Яңы уҡыу йылында Башҡортостандағы дөйөм белем биреү учреждениеларында «Сәләмәт быуын — көслө төбәк» проекты башлана. Республика Башлығы Рөстәм Хәмитов уны тормошҡа ашырыу тәҡдимен индерҙе. Проекттың координаторы — төбәктең Мәғариф министрлығы һәм Һаулыҡ һаҡлау министрлығы ҡатнашлығында Башҡортостандың Йәштәр сәйәсәте һәм спорт министрлығы.
Проекттың маҡсаты — сәләмәт һәм илһөйәр быуын тәрбиәләү. Һаулыҡты һаҡлаусы технологиялар аша сәләмәт йәшәү рәүеше күнекмәһен булдырыу, үҫеп килеүсе быуындың физик культура һәм спорт менән шөғөлләнеүе, спорт яғынан һәләтле балаларҙы иртә асыҡлау — төп бурыстар иҫәбендә.
«Сәләмәт быуын — көслө төбәк» проекты Рәсәйҙә берәү генә. Федерация Советының Мәғариф, фән һәм мәҙәниәт буйынса комитет рәйесенең беренсе урынбаҫары Лилиә Ғүмәрова яңы башланғысты хупланы. Мәғариф программмаһы бай буласаҡ. Уҡыусылар ярыштарҙа һәм спартакиадаларҙа ҡатнаша аласаҡ. Белем биреү учреждениеларында чемпиондар оҫталыҡ кластары уҙғарасаҡ, билдәле спортсылар менән осрашыуҙар ойоштороу ҡаралған. Уҡыусылар йылына ике тапҡыр диспансеризация үтәсәк. Белгестәр өлгәшеү кимәлен, психологик хәлде, шулай уҡ физик күрһәткестәрҙең үҫеш динамикаһын күҙәтеп барырға планлаштыра. Проектты ғәмәлгә ашырыуға һаулыҡ мөмкинлектәре сикләнгән балалар менән эшләүсе уҡыу йорттары ла йәлеп ителәсәк», — тип хәбәр итте республиканың йәштәр-спорт ведомствоһы етәксеһе Андрей Иванюта.


text:
Өфөгә ТӨРКСОЙ делегацияһы килә
15 — 16 февралдә Өфөгә Халыҡ-ара төрки мәҙәниәт ойошмаһы (ТӨРКСОЙ) делегацияһы килә. Был рәсми визит Башҡортостан Республикаһында Әхмәтзәки Вәлиди Туған көндәрен үткәреү сиктәрендә планлаштырылған.
Төркиә делегацияһы составына ТӨРКСОЙ Халыҡ-ара төрки мәҙәниәт ойошмаһының генераль секретары Дюсен Касеинов, ТӨРКСОЙ ойошмаһы генераль секретары урынбаҫары Фырат Пурташ,Төркиә Республикаһының мәҙәниәт һәм туризм министры урынбаҫары Кемаль Фахир Генч, Анкараның Кечиорен районы мэры Мустафа Ак, Төркиә бизнес-берләшмәһе һәм мәҙәниәте вәкилдәре инә.
Визит сиктәрендә Башҡорт дәүләт аграр университетына, Өфө ҡалаһының 84-се балалар баҡсаһына барыу планлаштырылған. Башҡортостан Республикаһы Өфө ҡалаһы ҡала округының Совет районы Хакимиәте менән Төркиә Республикаһы Анкара ҡалаһының Кечиорен районы Хакимиәте араһында үҙ-ара хеҙмәттәшлек буйынса ниәттәр тураһында протоколға ҡул ҡуйыу тантанаһы төп сараларҙың береһе буласаҡ.
Протокол иҡтисад, ауыл хужалығы, мәғариф, туризм, фән һәм техника, социаль мәсьәләләр өлкәһендә ике яҡҡа ла отошло хеҙмәттәшлекте үҫтереүгә йүнәлтелгән саралар үткәреүҙе, проекттарҙы тормошҡа ашырыуҙы күҙ уңында тота.
Делегация визиты программаһына шулай уҡ Өфө ҡалаһының иҫтәлекле урындарын, сәнғәт оҫталары концертын ҡарау индерелгән, тип хәбәр иттеләр Өфө Хакимиәтенең мәғлүмәт-аналитика бүлегенән.


text:
Ер участкаларын ҡуртымға биреүҙән төбәктең тупланма бюджетына 3 миллиард 694 миллион һум аҡса ингән Фото: Андрей Старостин
Ер участкаларын ҡуртымға биреүҙән төбәктең тупланма бюджетына 3 миллиард 694 миллион һум аҡса ингән
Ер участкаларын ҡуртымға биреүҙән төбәктең тупланма бюджетына 3 миллиард 694 миллион һум аҡса ингән Фото: Андрей Старостин
ӨФӨ, 2015 йыл, 2 декабрь. /«Башинформ» мәғлүмәт агентлығы, Ксения Калинина/.
Ер участкаларын ҡуртымға биреүҙән төбәктең тупланма бюджетына 3 миллиард 694 миллион һум аҡса ингән. Ер һәм мөлкәт мөнәсәбәттәре министрлығы коллегияһы ултырышында уның башлығы Евгений Гурьев ошо хаҡта хәбәр итте. Министр ведомствоның ағымдағы йылдағы туғыҙ айлыҡ эшенә йомғаҡ яһаны.
Уның һүҙҙәренсә, ер участкаларын файҙаланыуҙан алынған килем республика бюджетын тулыландырыусы төп сығанаҡтарҙың береһе булып тора.
«2015 йылдың 1 октябренә республикала ер участкаларын ҡуртымға алыу тураһында 144 мең килешеү ғәмәлдә булған. Быйыл туғыҙ айҙа тупланма бюджетҡа 3 миллиард 694 миллион һум аҡса күсерелгән. Шуның 427 миллион һумы — республика бюджетына, 3 миллиард 267 миллион һумы муниципаль берәмектәрҙең бюджетына ингән», — тип билдәләне министр.
Ошо йылдың 1 ғинуарынан ер участкаларын ҡуртымға алыу килешеүҙәре буйынса ҡуртым ставкаларын индексациялау керемдең артыуына булышлыҡ иткән. Бында 6,5 процентҡа ҡулланыусылар хаҡы индексының күҙалланған күрһәткесе лә иҫәпкә алынған.


text:
Башҡортостандың йәш таланттары фестивалдә республика халыҡтарының йолаларын һәм кәсептәрен тәҡдим итәсәк
ӨФӨ, 2014 йыл, 25 ноябрь. /«Башинформ» мәғлүмәт агентлығы, Эльмира Сабирова/.
«Башҡортостан халыҡтарының йолалары һәм кәсептәре: үткәне, хәҙергеһе һәм киләсәге» республика күргәҙмә-фестивале Өфөлә 3 декабрҙә уҙасаҡ. Республика балалар (үҫмерҙәр) техник ижад үҙәгенә Башҡортостандың 11 ҡалаһынан һәм 23 районынан еңеүселәр һәм призерҙар киләсәк.
Тыуған төйәген һөйөүсе йәш таланттар марафонында айырым коллективтар ҙа, үҫмерҙәр клубтары ла, мәктәптәр ҙә ҡатнаша. Жюриға ағас һәм металды художестволы эшкәртеү буйынса эштәр, столяр-конструктор изделиелары, туҙҙан, кейеҙҙән, талдан, һаламдан эшләнгән әйберҙәр, традицион халыҡ ҡурсағы, милли һәм заманса уйынсаҡтар тәҡдим ителгән.
Күргәҙмәнең бөтә йүнәлештәре буйынса эксперттар республиканың 39 районынан һәм 11 ҡалаһынан 500-ҙән ашыу экспонатты ҡараған.
БР Мәғариф министрлығының матбуғат хеҙмәтендә билдәләүҙәренсә, күргәҙмә менән генә эш сикләнмәйәсәк. Программала шулай уҡ БР атҡаҙанған рәссамдары, иң яҡшы өҫтәмә белем биреү уҡытыусылары менән оҫталыҡ кластары, еңеүсе экспонаттарҙың презентацияһы, бүләкләү бар. Фестиваль Өфө ҡалаһы, Киров урамы, 43 адресы буйынса иртәнге сәғәт 10-да башлана.


text:
Өфөлә Бөтә донъя шиғриәт көнөндә «Шағирҙар шоколадта» акцияһы уҙасаҡ
21 март – Бөтә донъя шиғриәт көнө. Өсөнсө йыл баш ҡаланың Үҙәкләштерелгән күмәк китапханалар системаһы «Шағирҙар шоколадта» акцияһын ойоштора. Үҙәк ҡала китапханаһының нәшриәт-мөхәрририәт бүлеге мөдире Наталья Ольховская әйтеүенсә, быйыл шиғриәт байрамы Михаил Лермонтовтың 200 йыллыҡ юбилейы эгидаһы аҫтында үтә.
Акцияны үткәреү ваҡыты: бер үк ваҡытта ҡаланың 10 майҙансығында 14 сәғәттән алып 17-гә тиклем. Яҙғы байрамдың маҡсаты – заманса мегаполис халҡын шиғри сәнғәткә ылыҡтырыу. Элеккесә шиғриәт һөйөүселәрҙе шоколадлы бүләктәр, китаптар һәм ҡыуыҡтар көтә.
Акция Өфөнөң «Мир», «Семья», «Иремель», «Сипайловский» сауҙа-күңел асыу комплекстарында, баш ҡала урамдарында – Пушкин – Ғафури мөйөшө; Ухтомский –13-сө һәм 35-се китапханалары алдында; Ферина,14; Гвардия – «Янғын депоһы» туҡталышына тиклем; Әхмәтов – Йылға училищеһы районы; Ульянов – Калинин, 11, мөйөшөндә уҙасаҡ.


text:
Алголь (йондоҙ)
Алголь — Персей B‑һы, үҙгәреүсе тотолоусы-ҡуш (зәңгәрһыу һәм һары) йондоҙ.
Ҡылыҡһырлама[үҙгәртергә | вики-тексты үҙгәртергә]
Визуаль йондоҙ дәүмәле 69 сәғ эсендә 2m,2—3m,5 сиктәрендә даими рәүештә үҙгәреп тора. Ерҙән яҡынса 88 яҡтылыҡ йылы алыҫлығында урынлашҡан. Төньяҡ ярымшар йондоҙлоғона ҡарай. БР терр‑яһында байымай торған яҡтыртҡыс, йыл әйләнәһенә күренә. Нояб.—дек. төн уртаһында йондоҙ көньяҡҡа офоҡ өҫтөнән иң ҙур бейеклеккә (75°) күтәрелгән саҡ — күҙәтеү өсөн иң уңайлы осор.
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 1,2 Database entry for Algol A, SIMBAD. Accessed online February 9, 2008.
- ↑ Database entry for Algol B, SIMBAD. Accessed online February 9, 2008.
Сығанаҡ[вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Алголь на Solstation (инг.)
- The Algol System (инг.)
- Алголь в базе SIMBAD


text:
Өфөлә ике район башлығы алмашынды
Өфөлә Ленин һәм Киров райондары башлыҡтары алмашынды. Был хаҡта «Башинформ» агентлығына ҡала хакимиәтенең мәғлүмәт-аналитика бүлеге етәксеһе Раил Мөхәмәтов хәбәр итте.
Элекке Киров районы башлығы, 2010 йылдан был вазифаны биләгән Салауат Сәғитов, Башҡортостан Хөкүмәте Премьер-министры урынбаҫары итеп тәғәйенләнде. Хәҙер районды бығаса район хакимиәтенең халыҡҡа социаль ярҙам идаралығы начальнигы булып эшләгән Динар Хәлилов етәкләйәсәк.
Өфөнөң Ленин районына 2001 йылдан етәкселек иткән Николай Солодовников та, икенсе эшкә күсеү сәбәпле, элекке вазифаһынан китте. Өфө хакимиәтендә әүәлге башлыҡтың хәҙер ҡайҙа эшләүе тураһында мәғлүмәт бирә алмайҙар. Әммә, икенсе сығанаҡтарҙан билдәле булыуынса, ул БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығын етәкләйәсәк. «Башинформ» агентлығына идаралыҡта был мәғлүмәтте раҫланылар, әммә Николай Солодовников әлегә эш урынында күренмәне, һәм етәксе вазифаһын бында әүәлгесә Тимерхан Биккинин башҡара, тип асыҡлыҡ индерҙеләр.
Николай Солодовников урынына Өфөнөң Ленин районына хәҙер Владимир Нагорный етәкселек итәсәк. Ул әлегә тиклем Киров районы башлығы урынбаҫары булып эшләгәйне.


text:
Мин – уҡытыусы
(эссе)
Башҡортостан Республикаһы Стәрлетамаҡ ҡалаһы ҡала округы
муниципаль автономиялы дөйөм белем биреү учреждениеһы
“Айырым фәндәр тәрәнәйтеп 12-се урта дөйөм белем биреү мәктәбенең”
башҡорт теле һәм әҙәбиәте уҡытыусыһы
Ғәббәсов Рим Муллағәли улы
Уҡытыусы… Был һүҙҙең мәғәнәһен ябай тел менән әйтһәк, уҡытыусы – ул кешелек донъяһы туплаған тәжрибәне башҡаларға тапшырыусы кеше. Әммә, минеңсә, ысын педагог белем генә биреүгә ҡайтып ҡалырға тейеш түгел, ул - тәрбиәсе лә, сөнки тигәндә уҡыусылары өсөн өлгө булып тора. Улар тормоштоң иң мөһим яҡтарын күбеһенсә тап уҡытыусыһынан күрәләр: нисек итеп кешеләр менән аралашырға, эшеңә, үҙеңә, тирә-йүнгә ниндәй ҡарашта булырға. Ошоларға бәйле уҡытыусы, минең ҡарашҡа, бик яуаплы профессия һәм үҙ-үҙен камиллаштырыу өҫтөндә даими эшләргә бурыслы.
Уҡытыусы профессияһы - хөрмәтле, почетлы һәм яуаплы профессияларҙың береһе. Уҡытыусыны киләсәкте төҙөүсе тип әйтеп була, тик уның хеҙмәтенән киләсәк быуындың белемле, киң ҡырлы булып үҫеше, уҡыусыларҙың донъяға ҡарашы, әхлаҡи сифаттары кимәле тора. Педагогик эшмәкәрлек һәләтлелекте талап итә. Тәрбиә һәм уҡытыу эшенә бөтә йөрәге менән бирелгән кеше генә тотона ала. Уҡытыусы булған белемен башҡаларға яратып тапшырырға, уҡытыу һәм тәрбиә процесына бирелеп эшләргә тейеш. Педагогик эшмәкәрлек уңышы тулыһынса уҡытыусының коммуникатив һәләтлегенән, балалар менән ныҡлы бәйләнеш төҙөй алыуҙан тора. Бер үк ваҡытта уҡытыусы хеҙмәте уның иғтибарына юғары талаптар ҡуя. Ул бөтә класс менән эшләй, һәм уға барлыҡ уҡыусыларҙы ла күҙ уңында тотоу мөһим. Уҡытыусыға балаларҙың тәртибендә булған бөтә үҙгәрештәрҙе лә күрә белеү мөһим. Шулай итеп, күҙәтеүсәнлек, иғтибарҙы тигеҙ бүлә белеү, уны тиҙ арала икенсе ваҡиға күсерә алыу һәләтенә эйә булыу уҡытыусы һөнәренең мөһим сифаттарынан һанала. Педагогик эшмәкәрлек кешенән айырым ихтыяр сифаттарын да талап итә: тотанаҡлыҡты, сыҙамлыҡты, эҙмә-эҙлекте, ныҡышмалыҡты, үҙ-үҙеңде тота белеүҙе. Уҡытыусы һәр ваҡыт тәртибен дә күҙ уңында тотоп, уның менән идара итә алырға тейеш. Ә уҡытыусының телмәре уның һөнәри эшмәкәрлегендә айырым урын биләй: ул тасуирилығы, хислелеге, ышандырыусанлығы менән балаларҙың иғтибарын үҙенә йәлеп итеүе менән башҡаларҙыҡынан айырылып тора. Уҡытыусыға уй-фекерен грамоталы, ябай итеп, уҡыусыларға аңлайышлы телдә кәүҙәләндереү зарур.
Мин уҡытыусы… Юғары ла әйтелгәндәр минең эшмәкәрлегемдә сағылыш табамы? Әлбиттә, һис шикһеҙ! Уҡытыусы тигән һүҙ кеүек матур ҙа, ғорур ҙа, йөрәктәргә үтеп инерҙәй, йылы ла һәм яғымлы ла яңғыраған башҡа һөнәрҙе табырға мөмкин түгелдер. Был төшөнсәгә төплө фекер һалынған. Уҡытыусы, педагог – һөнәр түгелдер, ә булмыштыр ул. Немец педагогы Адольф Дистервег: “Тәрбиәсе һәм уҡытыусы булып тыуырға кәрәк; уның менән тыумаштан килгән һәләт етәкселек итә”, - тип билдәләгән.
Минең өсөн “Кем булырға?” тигән һорау бөтөнләй булманы. Уҡытыусы булыу – минең бала саҡ хыялым, сөнки мине иҫ киткес яҡшы мөғәллимдәр уҡытты. Мин уларҙың беҙгә булған йылы мөнәсәбәттәре, белемдәре һәм уҡытыу һәләттәре менән һоҡландым, ә хәҙер үҙем һәр ваҡыт улар кеүек булырға тырышам. Улар минең өсөн дөрөҫ юл күрһәтеүсе маяҡ булып тора. Үҙемдең уҡыу йылдарын һаман да булһа һағынып иҫкә алам. Тап мәктәптә асыштарымдың шатлығын тойҙом, донъяның матурлығын күрҙем!
Бөгөн ҙур ғорурлыҡ менән “Мин –уҡытыусы!” тип әйтә алам.
“Уҡытыусымын!
Һөйөнөп эшкә барам, Байрам кеүек миңә һәр көнөм. Балалар һәм мәктәп – бар байлығым, Үҙем тапҡан бәхет бөртөгөм”.
Мин башҡорт теле һәм әҙәбиәте уҡытыусыһымын. Хәҙер аңлайым: был минең булмышым, минең тормош юлым. Миндә уҡыусыларымды минең халҡымдың шишмәләй саф та, иртәнге таңғы елдәй йылы ла, Ағиҙелдәй тәрән дә, Урал тауылай бейек тә, ҡурай моңолай көслө лә булған башҡорт телендә һөйләшергә өйрәтеү теләген бойомға ашырам. Телем аша Башҡортостанымдың сал тарихы, мәшһүр сәнғәте, ҡабатланмаҫ тәбиғәте, киң күңелле халҡымдың бай ижады менән таныштырыу уҡытыу эшмәкәрлегемдең бер маҡсаты булһа, матур һәм ирекле Ватаным менән ғорурланыу тойғоһо, уға ҡарата һөйөү тәрбиәләү икенсе маҡсатым булыр. Бурыстарымдан – телебеҙҙе, бөтә ғөрөф-ғәҙәттәребеҙҙе һаҡлап ҡалыу, һәм байытыу, киләсәккә белемле, әхлаҡлы, сәләмәт балалар тәрбиәләүҙе әйтер инем. Башҡорт теленең байлығын, матурлығын күрһәтеү, телгә ҡыҙыҡһыныу уятыу, уны өйрәнеүгә теләк тыуҙырыу – төп эштәремдең береһе. Мин балалар менән аралашыуҙан кинәнес табам, уларҙың һөйөүе күңелде йылыта, энергияһы дәрт-дарман өҫтәй. Мин һайлаған юл еңелдәрҙән түгел, әммә үтә мөһим дә, бер үк ваҡытта ҡыҙыҡлы ла. Был юл - балаларҙың асыҡ, тиҙ рәнйетелеүсән күңелен асыу юлы, үҙ-үҙеңде камиллаштырыу юлы, текә үрҙәргә менеү юлы.
Илһамланыу – ҡабатланмаҫлыҡ булырға тейеш, ысын уҡытыусының төп сифаттарының береһе. Илһамланыу сығанаҡтарын ҡайҙан алырға һуң? Мин илһамды, иң беренсе сиратта, балаларҙан табам, улар менән даими аралашыуҙан. Аралашыу дәрестә генә түгел, дәрестән тыш ваҡытта ла бик мөһим. Бындай ваҡыттарҙа беҙ уҡытыусыларҙан әңгәмәләшеүсегә, дуҫ-ишкә әйләнеп, үҙ серҙәребеҙҙе лә асырға әҙербеҙ. Илһамланыу сығанағының икенсеһе – коллегаларымдың тәжрибәһе һәм энтузиазмы. Мин шундай дуҫ, ярҙам итергә әҙер торған уҡытыусылар коллективында эшләүемә шатмын, уларҙың педагогик тәжрибәһен һаҡсыл ғына педагогик ҡумтама өҫтәйем.
“Уҡымаған йәки бигерәк тә аҙ уҡыған уҡытыусы насар уҡытыусы”, - тип раҫлаған Максим Горький. Мин даими үҙ-үҙемде камиллаштырыу өҫтөндә эшләйем, башҡалар менән тәжрибәмде уртаҡлашам, заманса уҡытыу технологияларын ҡулланыуҙы хуплайым. Шуның өсөн дә илһамланыуҙың өсөнсө сығанағы – фән менән аралашыу, ҡыҙыҡлы материалды китаптарҙан ғына түгел, заманса үҫешкән Интернет селтәренән һәм электрон дәреслектәрҙән эҙләү.
Ниндәй ул заман уҡытыусыһы? Уҡытыусы яңы педагогик технологиялар ҡулланыу һәләтенә эйә булырға тейеш. Минең ҡарамаҡҡа, шәхсән-ориентирлау принцибына ҡоролған уҡытыу уҡыусыларҙың уҡыу эшмәкәрлегенә ыңғай ҡараш формалаштырыуға булышлыҡ итә. Уҡыусыларға үҙҙәрен уҡыу процесының тулы хоҡуҡлы ҡатнашыусылары итеп тойоуҙо ойоштороу, уҡытыусының уларҙың һәр береһен айырым шәхес итеп күреү мөһим. Педагогик эшмәкәрлектең уңышлы булыуында этик принциптарҙы үтәү ҙә ҙур роль уйнай. Тик этик мәҙәниәт кенә уҡытыусының уҡыусы менән психологик яҡтан үҙ-ара ярашыуының барлыҡҡа килеүенә ярҙам итә. Шуның өсөн ысын уҡытыусының ғәҙел һәм талапсан, уҡыусыларын хөрмәт итеүсе һәм ҡәҙерләүсе булыуы мөһим. Заманса уҡытыусыға эскерһеҙ булыу кәрәк. Ә яҡшы уҡытыусы үҙенең хаталарын таный белә! Уҡытыусының йөрәгендә һәр ваҡыт мөхәббәт йәшәргә тейеш! Уҡытҡан балаларыңа ҡарата мөхәббәт, тормошҡа ҡарата мөхәббәт, профессияңа ҡарата мөхәббәт, уҡытҡан фәнеңә ҡарата мөхәббәт.
Мин балаларҙы үҙҙәрен ҡыҙыҡһындырған һорауҙарға яуаптарҙы үҙ аллы табыу, төплө белемгә эйә булыу һәм уны тормошта ҡуллана белеү кәрәклеге тураһында һәр ваҡыт аңлатырға һәм өйрәтергә ынтылам. Алда әле, үткәрелгән дәрестәремдән тыш, минең тағы ла яҡшы дәрестәрем көтөүенә ышанам. Ә уны тормош үҙе дауам итәсәк. Мин һәр ваҡыт бер нәмә тураһында уйлайым: ә минең дәресем балалар өсөн Изгелеккә, Әҙәпкә, Ғәҙеллеккә, Абруйға, Оҫталыҡҡа өгөт-нәсихәт булырмы? Әлбиттә, булыр! Һәм шуның өсөн гел алға барам, хыялыма ынтылам!
Мәктәптә эшләгәнемә быйыл 20 йыл тулды. Һәм ике тиҫтә педагогик стажы булған уҡытыусы булараҡ, мин һайлаған профессиямдан уңдым тип әйтә алам. Минең тормошом юлында ысын уҡытыусылар осраны. Улар миңә һөнәремде лә һайларға, тормошто ла һөйөргә, ә иү мөһиме - яҡшы кеше лә булырға, Ватанымдың ысын улы ла булырға өйрәтте. Уҡытыусыларыма ҙур-ҙур рәхмәтлемен. Ундай уҡытыусылар алдында мин ғүмер буйына бурыслымын. Тап шундай уҡытыусылар тураһында йырҙар, китаптар яҙалар, быуаттар тураһында уларҙы данлайҙар. Һәр кемгә тормошо юлында шундай уҡытыусыларҙың осрауын теләйем.


text:
Өфө хакимиәтендә тарихи мираҫты һаҡлау мәсьәләләре буйынса кәңәшмә үтәсәк
27 июлдә мәҙәни-тарихи мираҫты һаҡлау өлкәһендә тарихсылар, крайҙы өйрәнеүселәр, архитекторҙар, эксперттар ҡатнашлығындағы кәңәшмә һәм ҡалабыҙҙың архитектура йөҙөн яҡшыртыу буйынса пландарҙы тикшереү үтә, тип хәбәр ителә баш ҡала хакимиәте сайтында.
Иҫегеҙгә төшөрәбеҙ, ҡаланың тарихи мираҫы һәм архитектура ҡомартҡылары мәсьәләләре буйынса йәмәғәт советын булдырыу идеяһы июндә барлыҡҡа килде. Өфө хакимиәте башлығы Ирек Ялалов тарихи ҡомартҡыларҙы һаҡлап ҡалырға теләүселәрҙе берләшергә саҡырҙы.
Кәңәшмәлә ҡатнашыу өсөн 279-05-69 телефоны буйынса үҙеңдең шәхси мәғлүмәттәреңде әйтеү йәки уларҙы pressa@ufacity.info электрон адресына («кәңәшмәлә ҡатнашыуға заявка» билдәһе менән) ебәреү мотлаҡ.
Башлана 15 сәғәттә.


text:
Өфө агрегат производство берекмәһе вәкилдәре Рәсәй наградаларына лайыҡ булды
Рәсәй Президенты Дмитрий Медведев Указы менән «Өфө агрегат производство берекмәһе» федераль дәүләт унитар предприятиеһының коммерция директоры Сергей Баженов II дәрәжә «Ватан алдындағы ҡаҙаныштары өсөн» ордены миҙалы менән наградланды. Сергей Леонидович был юғары наградаға «яңы махсус техника әҙерләгәне, булдырғаны, илдең оборона һәләтен нығытҡаны һәм күп йыллыҡ намыҫлы хеҙмәте өсөн» лайыҡ булды, тиелә Указда.
Дмитрий Медведевтың шул уҡ Указы менән «Өфө агрегат производство берекмәһе» федераль дәүләт унитар предприятиеһы станоксыһы Владимир Антипинға «машиналар эшләү өлкәһендәге ҡаҙаныштары һәм күп йыллыҡ намыҫлы хеҙмәте өсөн» «Рәсәй Федерацияһының атҡаҙанған машина эшләүсеһе» тигән почетлы исем бирелде.


text:
«Туймазыбыяла» ҡорамалдарҙы планлы яңыртыу үткәрә
«Туймазыбыяла» асыҡ акционерҙар йәмғиәте беренсе гидролитик класлы быяла етештереү өсөн мейес һәм технологик линия төҙөүгә тотона.
Заводтан хәбәр итеүҙәренсә, быяла иретеү мейестәре төҙөүҙә һәм быяла торбалар эшләү өсөн ҡорамалдар етештереүҙә махсуслашыусы компаниялар эҙләп, предприятие делегацияһы Европаның күп кенә ҡалаларына барҙы.
— Беҙ башҡа производстволарҙы үҙ күҙҙәребеҙ менән күреп һәм уларҙы үҙебеҙҙең завод мөмкинлектәре менән сағыштырып, күп яңы нәмәләр белдек, — тип һөйләй «Туймазыбыяла» йәмғиәтенең техник директоры Сергей Дронов. — Предприятиеларҙың һәр береһе үҙен быяла ҡорамалдар баҙарында яҡшы яҡтан күрһәткән һәм уңышлы эш тәжрибәһенә эйә. Бындай осрашыуҙарҙа күҙгә-күҙ ҡарашып аралашыу компаниялар етәкселәре менән ышаныслы эшлекле бәйләнештәр урынлаштырыуға булышлыҡ итә.
Һөҙөмтәлә «Туймазыбыяла» асыҡ акционерҙар йәмғиәте етәкселеге тәғәйен генераль подрядсы тапты, һәм тиҙҙән мейесте төҙөй башлаясаҡтар. Уны 2011 йылдың июленә төҙөп бөтөргә планлаштырыла. Ә быйыл августа Туймазы предприятиеһында тағы бер мейесте сафҡа индереү көтөлә.


text:
Краснокама районында йәш ғаиләләр торлаҡ сертификаттары алды
Краснокама районының йәш ғаиләләренә торлаҡ шарттарын яҡшыртыу өсөн социаль түләү алыуға таныҡлыҡтар тапшырылды. Тантана муниципалитет хакимиәтендә дүшәмбе, 16 декабрҙә, үтте.
Районда граждандарҙың торлаҡ шарттарын яҡшыртыуға йүнәлтелгән бер нисә федераль һәм республика маҡсатлы программаһы тормошҡа ашырыла, тип хәбәр иттеләр муниципалитеттың мәғлүмәт-аналитика бүлегенән. Уларҙың береһе – торлаҡ шарттарын яҡшыртыуға мохтаж йәш ғаиләләргә ярҙам итеүгә йүнәлтелгән «Торлаҡ» федераль маҡсатлы программаһының «Йәш ғаиләләрҙе тәьмин итеү» ярҙамсы программаһы.
Был инде икенсе тапҡыр йәш ғаиләләргә сертификаттар тапшырыу тантанаһы. Ағымдағы йыл башында өс ғаилә субсидиялар алды, хәҙер өҫтәмә рәүештә тағы ла дүртәүгә средстволар бүленгән. Быйыл бөтәһе ете ғаилә субсидиялар алды.
Социаль түләүҙәр Башҡортостан Республикһы буйынса торлаҡ һатып алыуға йәки шәхси йорт төҙөүгә файҙаланыла. Ярҙамсы программала ҡатнашыусы йәш ғаиләнең хоҡуғы социаль түләү алыуға исемле документ – таныҡлыҡ менән раҫлана.


text:
Өфө халыҡ-ара умартасылар конгресын уҙғарыу хоҡуғы өсөн көрәшергә әҙер Фото: Андрей Старостин
Өфө халыҡ-ара умартасылар конгресын уҙғарыу хоҡуғы өсөн көрәшергә әҙер
Өфө халыҡ-ара умартасылар конгресын уҙғарыу хоҡуғы өсөн көрәшергә әҙер Фото: Андрей Старостин
ӨФӨ, 2015 йыл, 11 сентябрь. /«Башинформ» мәғлүмәт агентлығы, Сергей Захаров/.
Өфө халыҡ-ара умартасылар конгресын уҙғарыу хоҡуғы өсөн көрәшергә әҙер. Башҡортостандың баш ҡалаһы 2021 йылда «Апимондия» умартасылар ассоциациялары халыҡ-ара федерацияһының 47-се конгресын үткәреүгә дәғүә итеүсе ҡала сифатында сығыш яһарға әҙерләнә.
Башҡортостан Башлығының бойороғона ярашлы, заявка кампанияһына әҙерлек эштәре менән вице-премьер Илшат Тажетдинов етәкселегендәге махсус төркөм шөғөлләнәсәк. 1 декабргә тиклем эште ойоштороу буйынса саралар планын әҙерләргә һәм раҫлауға индерергә кәрәк.
Рөстәм Хәмитов Умартасылар ассоциацияларының халыҡ-ара федерацияһы президенты Жиль Ратиа менән осрашыуҙа республиканың баш ҡалаһында «Апимондия» конгресын үткәрергә тәҡдим иткәйне. Өфөлә уҙғарылған ШОС һәм БРИКС саммиттарынан һуң бында ошондай сара өсөн бөтә кәрәкле инфраструктура бар, тип билдәләнде.


text:
Фото:
Фидус Ямалетдинов Башҡортостан Хөкүмәте вице-премьеры итеп тәғәйенләнде
Фото:
БР Президенты Рөстәм Хәмитов үҙенең 2010 йылдың 4 авгусындағы Указы менән Фидус Ямалетдиновты БР Хөкүмәте Премьер-министры урынбаҫары итеп тәғәйенләне.
Биографик белешмә. Фидус Әғләм улы Ямалетдинов 1953 йылдың 4 ғинуарында Дүртөйлө районының Яңы Солтанбәк ауылында тыуған. Юғары белемле, Өфө авиация институтын тамамлаған.
Хеҙмәт эшмәкәрлеген 1974 йылда Өфө моторҙар эшләү заводының торба үткәргес цехы көйләүсеһе булып башлаған.
1980–1983 йылдарҙа — Өфөнөң “Молния” агрегат-конструкторлыҡ бюроһының инженер-көйләүсеһе, өлкән мастеры.
1983-1986 йылдарҙа — КПСС-тың Өфө ҡалаһы Ленин район комитеты сәнәғәт-транспорт бүлеге инструкторы, мөдире.
1986-1991 йылдарҙа — Өфөнөң халыҡ депутаттары Ленин район Советының башҡарма комитеты рәйесе.
1991-1992 йылдарҙа — коммуналь хужалыҡ идаралығы начальнигы — халыҡ депутаттарының Өфө ҡала Советы башҡарма комитеты рәйесе урынбаҫары.
1992-1995 йылдарҙа — Өфө ҡалаһы хакимиәте башлығының беренсе урынбаҫары.
1995-2000 йылдарҙа — Өфө ҡалаһы хакимиәте башлығы.
2000-2003 йылдарҙа — Башҡортостан Республикаһы Премьер-министры урынбаҫары.
2003 йылдан алып әлеге көнгә тиклем — Башҡортостан Республикаһы Хөкүмәте Премьер-министры урынбаҫары – БР хеҙмәт һәм халыҡты социаль яҡлау министры.
Фидус Ямалетдинов — Башҡортостан Республикаһының атҡаҙанған төҙөүсеһе, Башҡортостан Республикаһының Почет грамотаһы, Дуҫлыҡ ордены менән бүләкләнгән.


text:
Описание презентации по отдельным слайдам:
М. Кәрим – беҙҙең өйҙөң, беҙҙең илдең йәме. Әҙерләне: Илеш районы Үрге Йәркәй 4-се урта мәктәбенең башҡорт теле һәм әҙәбиәте уҡытыусыһы Ғәлләмова Гөлүсә Раил ҡыҙы Үрге Йәркәй - 2014
Йыр әйтәм һинең хаҡында, Ипле Илештәр иле, Сылтыр-сылтыр көй көйләгән Көмөш инештәр иле. Мин хайран ерең йәменә Күгеңдең төҫтәренә, Һине өндә бер ҡат күргәс, Мең керҙең төштәремә. Һиндә ергә табыналар, Табынмайҙар Мәккәгә. Һиндә икмәк иманға тиң, Һиндә намыҫ-мәртәбә. Егет-елән сая һиндә, Ҡыҙҙар сибәр,әҙәпле- (Был хаҡта һүҙ ҡуйыртмайым Йәшем үтеү сәбәпле). Әгәр ҙә, тим, был донъяла Йәннәт булһа, имештер, Ул,моғайын, Базы буйы, Ул,моғайын, Илештер. Гел имен бул,игелектә бул, Ипле Илештәр иле, Сылтыр-сылтыр көй көйләгән Көмөш инештәр иле.
Башҡортостандың төҫ ташламаҫ гәүһәрҙәре араһында тыуған ер ҡуйынынан урғылған Ағиҙел кеүек олпат һәм моңло, Урал кеүек олпат һәм уйсан, далаларыбыҙ кеүек киң һулышлы һәм бәрәкәтле, тормоштоң үҙе кеүек тәрән тамырлы Мостай Кәрим ижады бар. Рауил Бикбаев
Ошондай ҙур шәхесте беҙгә бүләк итеүсе Мостафа Кәримовтың әсәһе Вазифа инәйҙе бөгөн иҫкә төшөрмәй мөмкин түгелдер.
Бөйөк Ватан һуғышы башланғанда ул институт тамамлап, өйләнеп, Рауза ханым менән Йәрмәкәй районына эшкә, башҡорт һәм рус телдәрен уҡытырға ебәрелә. Ләкин уға уҡытырға насип булмай, һуғыштың беренсе көнөнән үк, фронтҡа китә.
Һуғыш ваҡытында, йәғни 1942 йылда, фашист снаряды ярсығы уның комсомол билетын тишеп йөрәгенән бер нисә мм ғына ситтәрәк үтә. Был билет хәҙер муҙейҙа һаҡлана.
М.Кәрим үҙен тормошта бик бәхетлеләрҙән һанай. Һуғышҡа киткәндә Илгиз исемле улы тыуып ҡала. Һуғыштан иҫән ҡайтыуын ул:” Хоҙай мине йәлләгәндер, уның бит ҡыҙы Әлфиә тыуырга тейеш, тигәндер”, - тип аңлата.
Мостай Кәрим – бөгөн башҡорт әҙәбиәтенең генә түгел, ә донъя әҙәбиәте классигы. Уның ижады мәңгелек. Уның аҡыллы, тормошсан китаптары, образдары киләсәк быуындарға ла етәсәк.
”Республикабыҙҙың халыҡ шағиры әҙәбиәттең данын бөтә ил,хатта бөтә донъя киңлегенә алып сыҡты,халыҡ күңеле күгенең,оло поэзияның яҡты йондоҙо булып балҡыны.” Ғайса Хөсәйенов
М. Кәрим беҙҙең замандың иң популяр, иң күренекле әҙиптәренең береһе, аҡһаҡалы. Уның хеҙмәттәрен юғары баһаланылар. 1963 – «Башҡортостан халыҡ шағиры» исеменә лайыҡ була. 1967 – «С. Юлаев премияһы» бирелә. 1967 – «Станиславский» премияһына лайыҡ була. 1972 – «Рәсәйҙең дәүләт премияһы» бирелә. 1977 – «Андерсон исемендәге бөтә донъя дипломы»на лайыҡ була. 1984 – «Ленин премияһы» бирелә. 1999–«Шолохов премияһы», «Өфө ҡалаһының почетлы гражданины».)
М.Кәрим шағир ҙа, яҙыусы ла, драматурк та, публицист та, йәмәғәт эшмәкәре лә. Бына ошоларҙың барыһын да бергә туплаһаҡ, ул бөйөк – Уҡытыусы.
«Асыҡ дәрес» тигәне, минеңсә, шулдыр:теләгәне инә дәрескә,теләмәгәне инмәй, теләгәне тыңлай,теләмәгәне тыңламай. Әгәр шулай икән,ул дәресте мин илле йылдан ашыу бирәм инде.Йәғни китаптар яҙам.Дәрт иткән кеше уларҙы уҡый һәм ниндәйҙер фәһем ала,дәрт итмәгәндәр ҡағылып та ҡарамай.Мин быға күнеккәнмен. Шуға күрә бөгөнгө асыҡ дәресте бөтәһе лә ишетер,тыңлар,күңел һалыр,тип өмөтләнмәйем.Күңел һалып тыңлағандарға –рәхмәт. Минең күҙәтеүемсә, уҡыуында ла,йәмәғәт эшендә лә,башҡа төрлө файҙалы һөнәрҙәрҙә лә ырата алмағандар шикле саралар менән үҙҙәренә иғтибар иттерергә тырыша. Улар бер кемгә лә,йәнәһе,баш бирмәй,директорҙы һанға һуҡмай,уҡытыусылар менән телләшә,көсө еткәнде рәнйетә. Әлбиттә, тәмәке тарта, һүгенә, хатта шарап эсә, ҡыҫҡаһы, «егетлек» күрһәтә. Аҡты ҡаранан айырмағаныраҡ ҡыҙыҡайҙар ошондай йүнһеҙҙәр араһынан үҙенә «батыр» һайлай,йоҡараҡ башлы кесерәк малайҙар,уларға оҡшарға тырышып,һүгенергә,тәмәке тартырға,һуғышырға өйрәнә. Ә бит ғәрип ҡылыҡтар менән үҙенә иғтибар яулау кешене кәмһетә,меҫкенәйтә. Ғәрип кешене күреп, берәү ҙә һоҡланмай,бары уны ҡыҙғана ғына. Намыҫ,тоғролоҡ, батырлыҡ, ихласлыҡ тураһында асыҡ дәрестәрҙе һеҙ ҙә йышыраҡ үткәрһәгеҙ икән. Уҡытыусыларҙан башҡа. Үҙегеҙ генә йыйылышып.Һис нәмәне үҙеңдән дә ,кешенән дә йәшермәй һөйләшеп,эс бушатыу намыҫты таҙартып,күңелде елкендереп ҡала ул.Әммә үҙ-ара әйтелгән тура һүҙҙәр өсөн үсләшеп,кенә ҡыуып йөрөүҙән, хәйләһеҙ асылған серҙәр өсөн бер-береңде ирештереүҙән булмаһын.Ундай хурлыҡҡа төшмәгеҙ. «Башҡортостан пионеры»,1989 йыл,27 сентябрь
Һуғыш ҡот осҡос хәл. Ул ерҙе ҡан һәм күҙ йәштәре менән һуғара. Украиналағы һуғыш туҡтап Бөйөк еңеүҙең 70 йылын тыныс ҡаршыларға яҙһын. Һәр бер кеше ил аҡһаҡалы М.Кәрим кеүек илебеҙҙең, еребеҙҙең, өйөбөҙҙөң йәме булып йәшәһен. Һәр кеше, ваҡыты етеп яҡты донъя менән һушлашҡас та, һағынып иҫкә алырлыҡ яҡты эҙ ҡалдырһа ине.
Үҙенең гүзәл әҫәрҙәре менән М.Кәрим бөтә халыҡ мөхәббәтен яуланы. Әҙәбиәтебеҙ алдында күрһәткән хеҙмәттәре өсөн 1963 йылда М. Кәримгә Башҡортостандың халыҡ шағиры тигән маҡтаулы исем бирелә. М. Кәрим – Башҡортостандың Салауат Юлаев исемендәге дәүләт премияһы лауреаты, Социалистик Хеҙмәт Геройы, СССР премияһы лауреаты, Станиславский исемендәге дәүләт премияһы лауреаты, шулай уҡ Шолохов исемендәге, Г.Х. Андесен исемендәге, Ленин премияларына лайыҡ булған әҙип.
М.Кәрим шағир ҙа, яҙыусы ла, драматурк та, публицист та, йәмәғәт эшмәкәре лә. Бына ошоларҙың барыһын да бергә туплаһаҡ, ул бөйөк – Уҡытыусы. Үҙенең әҫәрҙәре менән Мостай ағай беҙҙетәрбиәләүгә ҙур өлөш индерә.Уның һәр бер әҫәре яҡтылыҡ һәм нур менән һуғарылған. Һәр геройы ысын тормоштан алынған.
Оставьте свой комментарий:
Комментарии:↓ Показать еще коментарии ↓


text:
Барбадос
Координаталар: 13°10′00″ с. ш. 59°33′00″ з. д. / 13.16667° с. ш. 59.55000° з. д. (G) (O)
Барба́дос (ингл. Barbados) — Вест-Индияла Кесе Антил утрауҙары төркөмөндәге шул уҡ исемдәге дәүләт.,Кариб диңгеҙенең көнбайышында, Көньяҡ Американан йыраҡ түгел, Венесуэланан 434,5 км төньяҡ-көнсығышта урынлашҡан.
Көнбайыш яғында Сент-Люсия, Сент-Винсент һәм Гренадины утрауҙары урынлашҡан. Утрау майҙаны 431 км². Утрауҙа тупраҡ составы уның вулкандан барлыҡҡа килгәнен һәм мәрйен рафтарынан торғанын күрһәтә.
Утрауҙың климаты— Атлантик океан яғынан даими пассат елдәре иҫкән тропик. Утрауҙың ер эшкәртелмәй торған өлөшө һаҙлыҡ менән ҡапланған. Ҡалған өлөшөндә шәкәр ҡамышы үҫтерелә һәм көтөүлектәр менән ҡапланған.
Барбадос йәшәү кимәле һәм граматалыҡ буйынса донъялағи иң алдынға илдәрҙең береһе.
Утрауға Б. Э.Е 350 йылдар тирәһендә Ориноко йылғаһы үҙәненән каноэла Венесуэланың ерле халҡы Аравак ҡәбиләһе килеп ултырған.
XIII быуатта кариб ҡәбиләһе индеецтәре килеп ултыра. Ике ҡәбилә бер нисә быуат бер береһе менән аралашмай йәшәй. Британия моряктары утрау барлығын 1620 йылда табалар. Утрауға Көнбайыш Африканан шәкәр плантацияһында эшләү өсөн ҡолдар килтерелә.
Иҫкәрмәләр[үҙгәртергә | вики-тексты үҙгәртергә]
- ↑ Barbados: People. World Factbook of CIA
- ↑ Barbados. International Monetary Fund. Тәүге сығанаҡтан архивланған 22 август 2011. 6 октябрь 2010 тикшерелгән.
- ↑ Human Development Report 2011 (инг.). United Nations Development Program (2011). Тәүге сығанаҡтан архивланған 2 февраль 2012. 6 ноябрь 2011 тикшерелгән.
Һылтанмалар[үҙгәртергә | вики-тексты үҙгәртергә]
- Барбадос Open Directory Project (dmoz) һылтанмалар каталогында.
- Барбадос хөкүмәтенең рәсми сайты (инг.)
- Барбадос парламантының рәсми сайты (инг.)


text:
Рәсәйҙә йәшәү ҡиммәтләнде
2010 йылдың беренсе кварталында йәшәү минимумы уҙған йылдың дүртенсе кварталы менән сағыштырғанда юғарыраҡ. Был турала РФ Хөкүмәтенең 2010 йылдың 15 июлендәге 529-сы һанлы “Дөйөм алғанда бар Рәсәй Федерацияһы буйынса 2010 йылдың беренсе кварталына халыҡтың төп социаль-демографик төркөмдәренә һәм йән башына ҡарап йәшәү минимумы күләмен билдәләү тураһында” ҡарары һөйләй.
Дөйөм алғанда ил буйынса йән башына йәшәү минимумы 5518 һум тәшкил итәсәк (2009 йылдың IV кварталында – 5144 һум), хеҙмәткә һәләтле кешеләр өсөн— 5956 һум (элек — 5562 һум ине), пенсионерҙарға — 4395 һум (элек — 4091 һум), балаларға – 5312 һум (элек — 4922 һум).
1997 йылдың 24 октябрендәге 134-ФЗ һанлы "Рәсәй Федерацияһында йәшәү минимумы тураһында" Федераль законына ярашлы, йәшәү минимумы күләме квартал һайын ҡулланыусылар кәрзине нигеҙендә һәм Росстаттың аҙыҡ-түлеккә, аҙыҡ-түлек булмаған тауарҙарға ҡулланыусылар хаҡы кимәле һәм мотлаҡ иҫәпләнгән түләүҙәр һәм йыйымдар буйынса сығымдар хаҡында мәғлүмәтенә ҡарап билдәләнә.


text:
Тәтешле районында Йәш һайлаусы көнө үтте
Тәтешле районында Йәш һайлаусы көнө үтте. Уның сиктәрендә һайланған тематика буйынса түңәрәк өҫтәл үткәрелде. Был хаҡта «Башинформ» агентлығына Тәтешле районының Территориаль һайлау комиссияһы рәйесе Рөстәм Мөфтәхов хәбәр итте.
— Беҙҙә 280 йәш һайлаусы тәүгә тауыш бирәсәк, — тип һөйләне ул. – Улар өсөн рәхмәт хаттары һәм махсус бүләктәр әҙерләнгән.
Районда рәсми рәүештә йәмғеһе 19,5 мең һайлаусы теркәлгән, 4 декабрҙә улар 50 участкала тауыш бирәсәк. Шулай уҡ районда инвалидтар менән айырыуса эш алып барыла.
Өс ауылда урынлашҡан өс участкала һайлау бюллетендәрен эшкәртеү комплекстары урынлаштырылған, улар ярҙамында 500-ҙән ашыу кешенең тауыш биреүе буйынса мәғлүмәт эшкәртеләсәк.
Урындағы «Татышлинский вестник» гәзитендә даими рәүештә һайлау темаһына мәҡәләләр баҫылып тора.
Партияларҙың һайлау алды эшенә килгәндә, ҡыҙғанысҡа ҡаршы, районда ул һүлпән алып барыла. Һайлаусылар менән осрашыуҙар һәм митингылар бында әле үткәрелмәгән. Үҙ һайлаусыларына белдереү ҡағыҙҙарын әлегә ике партия ғына ебәргән.


text:
Учалы уҡыусылары «Президент ярыштарында» уңышлы сығыш яһаны
Бөтә Рәсәй спорт ярыштарында ҡатнашыусы Учалы уҡыусылары командаһы Анапанан яҡшы һөҙөмтәләр менән ҡайтты. Мәктәп уҡыусылары араһында республикала «Президент ярыштары» спорт-һауыҡтырыу фестивалендә еңеү яулап, Анапала уҙған Бөтә Рәсәй этабында Башҡортостан исеменән сығыш яһау хоҡуғына эйә булдылар, тип хәбәр иттеләр Учалы районы хакимиәтенең мәғлүмәт-аналитика бүлегенән.
Ярыштың маҡсаты – балалар һәм үҫмерҙәрҙе физкультура һәм спорт менән даими шөғөлләнеүгә йәлеп итеү, шулай уҡ федераль округтар араһында дуҫлыҡ бәйләнештәрен нығытыу. Быйыл ярышҡа илебеҙҙең төбәк мәктәптәренән 98 команда йыйылғайны. Ҡала һәм ауыл мәктәптәрендә уҡыусылар араһында ярыштар айырым үткәрелде. Программа үҙ эсенә алған мотлаҡ төрҙәр – күп төрҙән ярыш (йүгереү, һикереү, күтәрелеү), «Күңелле старттар» комплекслы эстафетаһы, шулай уҡ ижади һәм теоретик конкурстар. Спортсыларҙың һайлауы буйынса үҙҙәренең мөмкинселектәрен өҫтәмә төрҙәрҙә лә күрһәтергә мөмкин булды – бадминтон, мини-футбол, өҫтәл теннисы, йөҙөү, урам баскетболы һәм шахмат.
Күп төрҙән ярыштарҙа ҡалалар командалары зачетында учалылар 72 ҡатнашыусы араһынан 7-се урынды биләһә, күп төрҙән алышта шәхси ярышта Башҡортостандан Эвелина Ғөбәйҙуллина өсөнсө урынды яуланы. Өҫтәл теннисында ҡыҙҙар араһында бишенсе урын Алина Ишмөхәмәтовала.


text:
«Рәсәй саңғы юлы-2011» Башҡортостанда 12 һәм 13 февралдә үтәсәк
Алдағы ял көндәрендә традицион ҡышҡы ярыш — күмәк халыҡ ҡатнашлығында XXIX Бөтә Рәсәй «Рәсәй саңғы юлы-2011» саңғы ярыштары үтәсәк.
Өфөлә ул ике көн дауамында — 12 һәм 13 февралдә барасаҡ.
Быйыл «Рәсәй саңғы юлы» республиканың баш ҡалаһында бишенсе тапҡыр ойошторола. Бөтә Рәсәй «Рәсәй саңғы юлы-2011» күләмле саңғы ярыштарына Өфөлә ун меңдән ашыу кеше сығыуы көтөлә, шуларҙы биш меңе —республика ҡалаларында.
Ярыштарҙа мәктәп уҡыусылары, урта махсус һәм юғары уҡыу йорттары, ҡала ойошмалары һәм предприятиелары, дәүләт учреждениелары вәкилдәре, саңғы спортын үҙ итеүселәр ҡатнашасаҡ.
12 февралдә ярыштар Өфөнөң биш районында үтәсәк (барыһында ла ул сәғәт 12-лә башлана): Дим районы, «Баланово» урман паркы зонаһы, Киров районы, «Ҡояшлы» пляжы, Ленин районы, «Водник» стадионы, Совет районы, Ботаника баҡсаһы районындағы Уваров аҡланы, Октябрь районы, «Ҡашҡаҙан» паркы.
Ярыштарҙың төп старты 13 февралдә «Биатлон» спорт-һауыҡтырыу комплексында үтә (башлана 12 сәғәттә), унда Орджоникидзе һәм Калинин райондары вәкилдәре ҡатнаша, шулай уҡ Өфөнөң башҡа райондарынан, Башҡортостандың ҡала һәм райондарынан теләге булғандарҙың барыһы ла үҙҙәрен һынап ҡарай ала.
Бында тәүгеләрҙән булып 2014 метрлыҡ дистанцияла VIP-уҙышта ҡатнашыусылар (предприятиелар һәм ойошмалар, дәүләт һәм муниципаль учреждениелар етәкселәре) һәм спорт менән дуҫ ғаиләләр стартҡа сыға.
Икенсе булып 3 километр араға 7 — 17 йәштәрҙәге малайҙар һәм егеттәр стартҡа сығасаҡ.
Өсөнсө булып 3 километрлыҡ дистанцияла 7 — 17 йәштәрҙәге ҡыҙҙар ҡатнаша.
IV ярыштарҙа 18 һәм унан өлкән ир-егеттәр һәм ҡатын-ҡыҙҙар стартҡа сығасаҡ.
Иң өлкән һәм иң йәш ҡатнашыусы махсус бүләк аласаҡ. Ғаиләләрҙең дистанциялағы һөҙөмтәләре суммаһы буйынса беренсе өс ғаилә наградланасаҡ.
«Биатлон» комплексындағы тантанала Бәләкәй Олимпиа утын тоҡандырыу ҙа планлаштырыла.
Шулай уҡ 13 февралдә «Биатлон» спорт-һауыҡтырыу комплексында ярыштарҙы асыу тантанаһынан һуң Рәсәйҙә Олимпиада хәрәкәтенең йөҙ йыллығына арналған «Ихата чемпиондары лигаһы. Ҡышҡы старт!» спорт байрамы башланасаҡ.
«Ихата чемпиондары лигаһы. Ҡышҡы старт!» ярыштарында Өфөләге балалар-үҫмерҙәр клубтары командалары, шулай уҡ теләге булған 12 — 16 йәштәрҙәге үҫмерҙәр ҡатнашасаҡ.


text:
Фото:
Өфө мэры «Ижтимағи электрон гәзит» уҡыусыларының һорауҙарына яуап бирә
Фото:
7 июндә «Ижтимағи электрон гәзит» (www.i-gazeta.com) сайтында Өфө ҡалаһы ҡала округы хакимиәте башлығы Ирек Ялаловтың онлайн-конференцияһы үтә.
«Һорау бир!» бүлегендәге тейешле форманы тултырып, урындағы ваҡыт менән 11.30-ҙан 12.30-ға тиклем «Ижтимағи электрон гәзит» сайтына ингән һәр кеше уға мөрәжәғәт итә ала.
Интернет менән ҡулланыусылар өсөн i-gazeta.com сайтынан видеотрансляция «Башинформсвязь» йәмғиәтенең техник ярҙамында бойомға ашырыла.
Ҡала башлығының блогерҙар менән аралашыуы «Ижтимағи электрон гәзит» материалдарында, шулай уҡ «Башинформ» агентлығының яңылыҡтар теҙмәһендә лә сағылыш табасаҡ.
Рендеринг һәм конвертациянан һуң «Ижтимағи электрон гәзит» сайтында онлайн-конференциянан тулы видеоотчет донъя күрәсәк.


text:
Фото:
ЮНЕСКО-ның Гәлсәр тажын Өфө уҡыусыһы кейҙе
Фото:
Өфө ҡалаһының 44-се мәктәбе уҡыусыһы Лия Мостафина Мәскәүҙә үткән «Рәсәйҙең гәлсәр тажы» конкурсында ЮНЕСКО-ның Гәлсәр тажына эйә булды. Бынан тыш, ул ике Гран-приға лайыҡ – «милли костюм» һәм «конкурс моделе» номинацияларында.
Өфөнөң 44-се мәктәбе директоры Оскар Латыпов хәбәр итеүенсә, Рәсәйҙең төрлө төбәктәренән һәм сит илдәренән – Саратов, Мәскәү, Санкт-Петербург, Дондағы Ростов, Ҡазан, Өфө, Сочи, Таганрог, Балаков, Украина, Египет, Төркиә, Польшанан сығыш яһаусы 45 ҡатнашыусынан Өфө уҡыусыһы иң талантлыһы һәм сибәрерәге тип танылды.
Лия үҙе әйтеүенсә, ул өс ай дауамында «Һылыуҡай» — Bashkirian Beauty моделдәр агентлығында шөғөлләнә. Унда ошо бөтә Рәсәй конкурсы уҙғарылыуы хаҡында белә.
Лия Мостафинанан тыш, Башҡортостандан «Һылыуҡай» агентлығынан ике ҡыҙ ҡатнаша.
— Лия Мостафина бик тыйнаҡ уҡыусы, яҡшы уҡый һәм мәктәптең йәмәғәт тормошонда ҡатнаша, сит ил телдәрен өйрәнә, милли йолаларҙы ихтирам итә, — тип һөйләй йәш модель тураһында мәктәп директоры.


text:
Р.Нуриев исемендәге Башҡорт хореография колледжы юбилейын билдәләй
Рудольф Нуриев исемендәге Башҡорт хореография колледжына 25 йыл тула. Ошо уңайҙан ойошторолған тантаналы кисә 28 октябрҙә Башҡорт дәүләт опера һәм балет театрында үтәсәк.
Сарала А.Ваганова исемендәге Рус балеты академияһы (Санкт-Петербург), Мәскәү дәүләт хореография академияһы, Новосибирск, Красноярск, Пермь ҡалаларының хореография колледждары вәкилдәре, балет тәнҡитселәре, журналистар ҡатнашасаҡ.
Юбилей уңайынан колледжда уҡыусылар художестволы етәксе Леонора Ҡыуатова һәм директор Әмир Тойғонов менән ҙур байрам программаһы әҙерләгән. Кисәлә Башҡорт дәүләт опера һәм балет театрының балет труппаһы, Ф.Ғәскәров исемендәге дәүләт академия халыҡ бейеүҙәре ансамбле, «Мираҫ» фольклор ансамбле ҡатнашасаҡ.
Бөгөнгө көндә Р.Нуриев исемендәге Башҡорт хореография колледжы Рәсәйҙә хореография профилендәге иң йәш уҡыу йорто булып тора. Унда республика ҡалаларынан ғына түгел, Санкт-Петербург, Мәскәү, Һамар, Силәбе, Екатеринбург ҡалаларынан һәм Рәсәйҙең милли төбәктәренән 300-гә яҡын һәләтле бала белем ала.


text:
13 апрелдә Башҡортостанда экологик өмәләр старт ала
Башҡортостанда экологик өмәләр 13 апрелдә башлана.
Республика Хөкүмәте бойороғона ярашлы, ҡала һәм ауыл биләмәләрен сүп-сарҙан таҙартыу, төҙөкләндереү һәм йәшелләндереү буйынса акциялар 18 майға тиклем дауам итәсәк.
Иҫегеҙгә төшөрәбеҙ, бер йыл элек территорияны сүп-сарҙан таҙартыу, төҙөкләндереү һәм йәшелләндереү буйынса сараларҙа 2,5 миллиондан ашыу кеше ҡатнашты, 52,5 мең берәмек техника йәлеп ителде. Полигондарға һәм сүплектәргә 249 мең тонна ҡаты көнкүреш ҡалдыҡтары сығарып түгелде.
Бынан тыш, 2012 йылда экологик өмәләрҙә ҡатнашыусылар төбәктә 405 меңдән ашыу үҫенте ултыртты.


text:
Рөстәм Хәмитов Рәсәй Бойондороҡһоҙ профсоюздар федерацияһы рәйесе Михаил Шмаков менән осрашты
ӨФӨ, 2014 йыл, 12 декабрь. /«Башинформ» мәғлүмәт агентлығы, Илья Спиридонов/.
12 декабрҙә Республика йортонда Башҡортостан Президенты Рөстәм Хәмитов Өфөгә Волга буйы федераль округы профсоюз ойошмалары территориаль берләшмәләре ассоциацияһы Советы эшендә ҡатнашыу өсөн килгән Бойондороҡһоҙ профсоюздар федерацияһы рәйесе Михаил Шмаков менән осрашыу үткәрҙе.
Профсоюз лидеры төбәк башлығына үҙе ҡатнашҡан республика Профсоюздар федерацияһы пленумы һөҙөмтәләре хаҡында һөйләне. Рөстәм Хәмитов менән Михаил Шмаков халыҡтың көнүҙәк мәсьәләләрен хәл итеүҙә профсоюздарҙың әүҙем ҡатнашырға тейешлеген тикшерҙе.
Михаил Шмаков республика республика профсоюз ойошмалары эшенә юғары баһа бирҙе, шул уҡ ваҡытта уларҙы тиҙ үҙгәреүсән социаль-иҡтисади шарттарында һөҙөмтәлелекте күтәрергә саҡырҙы.


text:
2009 йылда Роспотребнадзорҙың БР буйынса Идаралығы белгестәре 24 килограмм тәмәке ҡатышмаһын һатыуҙан алған
Уҙған йылда Роспотребнадзорҙың БР буйынса Идаралығы тәмәке ҡатышмалары менән сауҙа иткән 55 юридик шәхесте һәм шәхси эшҡыуарҙы тикшергән. «Башинформ» агентлығына Роспотребнадзорҙың БР буйынса Идаралығынан хәбәр итеүҙәренсә, тикшереү һөҙөмтәһендә бөтәһе 24 килограмм ауырлыҡта 1482 берәмек һатыуҙан алынған. Бындай эштәр РФ баш дәүләт санитар табибының “Тәмәке ҡатышмаларын реализациялауға күҙәтеүҙе көсәйтеү” ҡарарын үтәү нигеҙендә башҡарылған.
Быйылдан иһә тәмәке ҡатышмалары әйләнеше Рәсәйҙә бөтөнләй тыйылған. РФ хөкүмәтенең 2009 йылдың 31 декабрендәге Рәсәйҙә тәмәке ҡатышмалары әйләнешен тыйыу тураһындағы ҡарары 22 ғинуарҙа көсөнә инде.
Документ менән составында һаусәскә япрағы (Salvia Divinorum), гавайя розаһы орлоғо (Argyrea Nervosa), күк лотос сәскәһе һәм япрағы (Nymphea Caerulei) кеүек компоненттары булған тәмәке ҡатышмаларын эшләп сығарыу, һаҡлау, һатыу, таратыу, шулай уҡ тәмәке ҡатышмалары контрабандаһына тыйыу һалына. Үрҙә һаналған үҫемлектәрҙе үрсетеү ҙә тыйылған.
Тәмәке һәм хуш еҫ биреүсе ҡатышмалар составында була торған 23 синтетик каннабиноид та наркотик һәм психотроп матдәләрҙең яңыртылған исемлегенә индерелгән.
Ғәмәлдәге закондар йыйылмаһына ярашлы, күрһәтелгән наркотик матдәләрҙең законһыҙ әйләнешен булдырған граждандар героин, кокаин һәм башҡа наркотиктар менән эш иткәндәр кеүек үк енәйәт яуаплылығына тарттырыласаҡ.


text:
Йомабай Иҫәнбаев исемендәге ҡурайсылар конкурсында ҡатнашыусы 100 халыҡ көйөн белергә тейеш
ӨФӨ, 2016 йыл, 2 июнь. /«Башинформ» мәғлүмәт агентлығы, Ләйлә Аралбаева/.
Башҡортостанда Йомабай Иҫәнбаевтың тыуыуына 125 йыл тулыуға арналған республика конкурсы уҙғарыла. Сара 23-25 июндә Хәйбулла районының Аҡъяр ауылында ойошторола. Конкурста үҙешмәкәр һәм профессиональ ҡурайсылар, ансамблдәр ҡатнаша. Бәйге өс йәш категорияһында (12 йәшкә тиклем, 12-16 йәшлектәр, 16 йәштән өлкәндәр) ике турҙа үтә. Һәр ҡатнашыусы конкурс тураһында положениела бирелгән исемлек буйынса 100 башҡорт йырын һәм уларҙың легендаһын белергә тейеш.
Бәйгеселәрҙең башҡарыу оҫталығын танылған ҡурайсылар, сәнғәт оҫталары, фольклорсы-ғалимдар, халыҡ сәнғәтен белеүселәр, элекке йылдарҙа Йомабай Иҫәнбаев исемендәге конкурстың Гран-приһына эйә булыусылар баһалай. Сара барышында конкурс лауреаттары, халыҡ йырсылары, бейеүселәр, сәсәндәр һәм быйылғы бәйге еңеүселәре ҡатнашлығында концерт була. Ғаризалар 15 июнгә тиклем ҡабул ителә. Адресы: 450103, Өфө ҡалаһы, Зәйнәб Биишева урамы, 17/2, Республика халыҡ ижады үҙәге. Тел./факс 8 (347) 289-65-50, 8960-398-02-94.
Йомабай Иҫәнбаев (1891-1943) — ҡурайҙа профессиональ башҡарыу сәнғәтенә нигеҙ һалыусыларҙың береһе. Ул сит ил сәхнәләрендә – Францияла, Германияла, Швецияла, Бельгияла, Голландияла милли сәнғәтте күрһәткән. 1991 йылда (үлгәндән һуң) уға «Башҡортостан Республикаһының халыҡ артисы» тигән маҡтаулы исем бирелә.
Конкурсты ойоштороусылар — Башҡортостан Мәҙәниәт министрлығы, Республика халыҡ ижады үҙәге, Хәйбулла районы хакимиәте, республика Ҡурайсылар союзы. Бәйге ҡурайҙа уйнау традицияларын һаҡлау, тергеҙеү һәм үҫтереү, һәләтле башҡарыусыларҙы асыҡлау, йәштәрҙе башҡорт инструменталь фольклорына йәлеп итеү, ҡурайҙа уйнау сәнғәтен пропагандалау һәм атаҡлы ҡурайсының тыуыуына 125 йыл тулыу уңайынан уҙғарыла.


text:
ӨДНТУ студенттары өсөн Европа белеме
Өфө дәүләт нефть техник университеты Салауат филиалының 30-ҙан ашыу бишенсе курс студенты ӨДНТУ, Франция нефть институты һәм «Салауатнефтеоргсинтез» асыҡ акционерҙар йәмғиәтенең берлектәге магистратура программаһы буйынса уҡытыуға дәғүә итеүселәрҙең беренсе һайлап алыу турында ҡатнашты.
Нефть һәм газ технологияһы буйынса имтиханды дәғүәселәрҙән төп вуздың нефть һәм газ технологияһы кафедраһы уҡытыусылары профессор Марат Рәхимов, доцент Олег Баулин, шулай уҡ ӨДНТУ-ның Салауаттағы филиалы «Химик-технологик процестар» кафедраһы профессоры Борис Жирнов ҡабул итте.
Быйыл, имтихан алыусылар фекеренсә, инеүгә конкурс ҡына түгел, балаларҙың әҙерлек кимәле лә үҫкән. Йәштәрҙең күбеһе яҡшы белем күрһәтте һәм Рәсәй-Франция магистратураһында уҡырға ынтылышының нигеҙле булыуын сағылдырҙы, тип хәбәр иттеләр вуздың матбуғат үҙәгенән.
Конкурстың икенсе этабы – инглиз теле буйынса тест – 5 февралдә үткәрелә. Бынан һуң потенциаль магистранттар алдында тел курстарында уҡыу һәм июндә Франция нефть институты вәкиле менән төп әңгәмәләшеүҙе үтеү һынауы тора.
Нефть-газ сәнәғәте өсөн кадрҙарҙың квалификацияһын күтәреүгә йүнәлтелгән программа буйынса уҡыу срогы – ике йыл. Уҡыуҙы тамамлағас һәм диплом проектын яҡлағас, йәш белгестәргә ике диплом – Рәсәй һәм Европа өлгөһөндәге – тапшырыласаҡ. Уларҙың иң яҡшылары эшкә урынлаштырыласаҡ.


text:
Мифтахетдин Аҡмулла көндәре 12 декабрҙә башланасаҡ
Бөйөк мәғрифәтсе Мифтахетдин Аҡмулла иҫтәлегенә арналған биш көнгә һуҙыласаҡ саралар Башҡортостанда 12 декабрҙә башланасаҡ. Йыл һайын үткәрелеүсе байрам быйыл шағирҙың тыуыуына 180 йыл тулыуға ҡарата ойошторола һәм республиканың баш ҡалаһында ла, Аҡмулланың тыуған ере – Ҡырғыҙ-Миәкә ауылында ла үткәреләсәк.
Атап әйткәндә, «Мәғрифәтселәрҙең мәҙәниәттәге һәм мәғарифтағы гуманистик мираҫы» темаһына халыҡ-ара ғилми-ғәмәли конференция үткәреү ҡаралған. Уның сиктәрендә алты секция ултырышы үтәсәк. Унда тарихи-фәлсәфәүи мираҫҡа, мәғрифәтселек традицияларына һәм хәҙерге педагогия вузын тамамлаусы студентты формалаштырыуҙың инновацион нигеҙҙәренә ҡағылышлы мәсьәләләр ҡараласаҡ.
Бынан тыш, Аҡмулла ижады буйынса 5-11 класс уҡыусылары араһында үткәрелгән интернет-олимпиадаға йомғаҡ яһаласаҡ һәм уның еңеүселәре бүләкләнәсәк. Шулай уҡ «Фольклорҙа һәм әҙәбиәттә дини һәм мифологик мотивтар» темаһына түңәрәк өҫтәл ойоштороласаҡ, төрки халыҡтарының шиғыр кисәһе үткәреләсәк.
Өфөлә «Башҡортостан – дуҫлыҡ бишеге» фольклор байрамы төп сара буласаҡ. Ул 16 декабргә билдәләнгән. Ошондай уҡ тағы бер сара, әммә республика күләмендәгеһе, мәғрифәтсенең тыуған ере — Миәкә районында ла әҙерләнә. 17 декабрҙә бында «Аҡмулла нәсихәттәре» байрамы үткәреләсәк.


text:
“Башҡортостандың ете мөғжизәһе” билдәле булды
Республика көнө алдынан Өфө ҡалаһының Конгресс-холында “Башҡортостандың ете мөғжизәһе” телевизион акцияның һөҙөмтәләре тантаналы иғлан ителде. Байрам сараһында почетлы ҡунаҡ сифатында БР Хөкүмәте Премьер-министры Раил Сарбаев ҡатнашты.
Республика халҡы фекеренсә, Башҡортостандың ете мөғжизәһе түбәндәгеләр:башҡорт балы, ҡурай, “Урал-батыр” эпосы, Шүлгән-таш мәмерйәһе, Янған-тау һәм Красноусол минераль һыу сығанаҡтары, Салауат Юлаев һәйкәле. Акцияны ойоштороусылар, ә улар “Башҡортостан”телерадиокампанияһы “Юлдаш телеканалының “Сәләм” мәғлүмәт-музыкаль программаһы һәм “Киске Өфө” гәзите, тауыш биреү һөҙөмтәләрен тантаналы иғлан итеү менән генә сикләнмәне.Тыуған яғыбыҙҙың һәр бер мөғжизәһе менән ентекле таныштырып сыҡтылар.
Ойоштороусылар әйтеүенсә, “Башҡортостандың ете мөғжизәһе” акцияһы йәмәғәтселектә киң резонанс тыуҙырҙы. Туғыҙ ай ағымында республикабыҙҙың төрлө мөйөштәренән теге йәки был объект өсөн телефон, интернет аша тауыш биреүҙәр өҙөлмәгән. Рәсәй төбәктәренән, сит илдәрҙән шылтыратыусылар күберәк Янған-тау һәм Красноусол шифаханалары файҙаһына тауыш биргән.
Ете мөғжизәнең береһе ҡурай булыуы иғлан ителгәс, тамашасылар залы төрлө йәштәге ҡурайсылар менән тулды. Улар башҡарған һоҡланғыс “Урал” моңо бер кемде лә битараф ҡалдырманы, әлбиттә. БР Мәҙәниәт һәм милли сәйәсәт министры урынбаҫары Камилә Дәүләтова БР Ҡурайсылар союзы рәйесе Азат Айытҡоловҡа акция символын тапшырғанда, "халыҡтар берҙәмлеге һәм дуҫлығы символы булған ҡурайҙың бөгөн республикабыҙ өсөн ни тиклем әһәмиәтле булыуына тағы ла инандыҡ" тине.


text:
Башҡортостан «Лукойл» компанияһы менән хеҙмәттәшлек тураһында килешеүгә ҡул ҡуйҙы
17 июндә Санкт-Петербургта үткән Халыҡ-ара иҡтисади форумда Башҡортостан Республикаһы менән «Лукойл» нефть компанияһы араһында хеҙмәттәшлек тураһында килешеүгә ҡул ҡуйылды. Уға Башҡортостан Президенты Рөстәм Хәмитов һәм «Лукойл» нефть компанияһы» асыҡ акционерҙар йәмғиәте президенты Вагит Алекперов ҡул ҡуйҙы.
Документҡа республиканың яғыулыҡ-энергетика комплексын артабан үҫтереү һәм уның эшмәкәрлегенең һөҙөмтәлелеген күтәреү, Башҡортостандың финанс-иҡтисади хәлен һәм инвестицион климатын яҡшыртыу, производство потенциалын үҫтереү, республика предприятиеларын, учреждениеларын һәм халҡын энергия ресурстары менән тотороҡло тәьмин итеү маҡсатында ҡул ҡуйылған. Килешеү сиктәрендә Башҡортостан һәм «Лукойл» сеймал базаһын үҫтереү, яңы нефть һәм газ ятҡылыҡтарын үҙләштереү буйынса оҙайлы сроклы программаларҙы тормошҡа ашырыуҙа бер-береһенә булышлыҡ итәсәк.
Документ йәнә үҙ-ара килешелгән программалар сиктәрендә Башҡортостан биләмәһендә социаль хәйриә проекттарын тормошҡа ашырыуҙа «Лукойл» компанияһының ҡатнашыуын күҙ уңында тота.
Килешеү биш йылға иҫәпләнгән, тип хәбәр итә республика башлығының матбуғат хеҙмәте.


text:
Сибай ҡалаһында башҡорт халыҡ шағиры Рәми Ғәриповҡа бюст асылды
Һәйкәлдең авторы - урындағы скульптор Хәйҙәр Ғарипов.
Ә бына Силәбелә билдәле ғалим Дамир Вәлиевтың исеме мәңгеләштерелә. Силәбе өлкәһе Арғаяш районында уның тыуған Ново-Соболево ауылындағы мәктәпкә мемориаль таҡтаташ ҡуйылған. Әйткәндәй мәктәп тә ғалим исемен йөрөтә.
Дамир Жәүәт улы Вәлиев- билдәле философ, тарихсы, республика фәндәр академияһының мөхбир ағзаһы. 1972 йылдан Башҡортт дәүләт университетында эшләй. Бында кафедралар менән етәкселек итә, тарих факультеты деканы. Ул 2002 йылда йөрәк сиренән дауахана коридорында вафат булды.


text:
Балаларға социаль-психологик ярҙам буйынса семинар
Бөрйән районының Иҫке Собханғол ауылында 19 мартта "Ауыр хәлгә ҡалған балаларға һәм үҫмерҙәргә социаль-психологик ярҙам күрһәтеү буйынса проблемаларҙы хәл итеүгә ведомство-ара ҡараш" темаһына күсмә зона семинары үтәсәк.
Уның сиктәрендә ауыр тормош хәленә тарыған, стресс кисергән балиғ булмаған үҫмерҙәргә комплекслы ярҙам күрһәтеү буйынса эш системаһын камиллаштырыу менән бәйле мәсьәләләр тикшереләсәк. Балиғ булмаған үҫмерҙәр араһында үҙ-үҙенә ҡул һалыу осраҡтары йышайыуы кеүек киҫкен социаль проблемалар һәм суицидаль тәртипте иҫкәртеүгә йүнәлтелгән саралар семинарҙың айырым пункты итеп бүленәсәк.
Шулай уҡ педагог-психологтарҙың мастер-кластарын үткәреү планлаштырыла. Семинарҙың ғәмәли өлөшөндәге биш секция эше балалар һәм үҫмерҙәр араһында тәртипһеҙ күренештәрҙе иҫкәртеүҙең хәҙерге методикаларын индереүгә, үҫмерҙәр психологияһын һәм социаль тәртибен формалаштырыусы мөһим институттар булараҡ, ғаилә, синыф, педагогик коллектив менән эшләү буйынса рекомендацияларға йүнәлтеләсәк.


text:
Ауыл хужалығы техникаһының 90 проценттан ашыуы яҙғы-баҫыу эштәренә әҙер
Башҡортостанда алдағы яҙғы-баҫыу эштәренә 14,9 мең тиерлек, йәғни 93 процент, трактор әҙер. Сәсеү машиналарының техник әҙерлеге бар булғандан 95 процентҡа етә, культиваторҙарҙың – 96, дискалы тырмалар һәм лущильниктарҙың – 95.
БР Ауыл хужалығы министрлығының матбуғат хеҙмәтенән хәбәр итеүҙәренсә, хужалыҡтарҙа хәҙер яғыулыҡ-майлау материалдарын туплау бара, техникаларҙы тикшереү башланған. Март аҙағына эшкә рәсми рөхсәтте 3,1 меңдән ашыу трактор алған, йәғни теркәлдәндәрҙең 23 проценты. Хужалыҡтар араһында үҙ-ара тикшереүҙәр, яңы ауыл хужалығы техникаһын, запас частарҙы килтереү бара, шулай уҡ сәсеү агрегаттарын профессионал кадрҙар менән комплектлаштырыу буйынса мәсьәләләр хәл ителә.
Яҙғы-баҫыу эштәре-2014-тә тупраҡты әҙерләү менән 10,3 меңдән ашыу трактор агрегаты шөғөлләнәсәк. 4,5 мең агрегат ауыл хужалығы культураларын сәсеү менән мәшғүл буласаҡ. Уларҙың 3,3 меңе – иген һән ҡуҙаҡлы иген культураларын сәсеү менән.
Эксперттар фекеренсә, республикала бар булған трактор агрегаттары тейешле әҙерлектә һәм рациональ файҙаланыуҙа дымды ҡаплау буйынса эштәрҙе оптималь агротехник сроктарҙа тамамларға мөмкин буласаҡ.


text:
Төп Яңы йыл иртәлеге – Президент шыршыһы 22 декабрҙә үтәсәк
Иң сихри һәм сағыу Яңы йыл тамашаһы – Президент шыршыһы быйыл 22 декабрҙә Нефтселәр Мәҙәниәт һарайында үтәсәк. Был турала Указға Башҡортостан Президенты Рөстәм Хәмитов ҡул ҡуйҙы. Хәтерегеҙгә төшөрәбеҙ, һуңғы өс йылда байрам сараһы Конгресс-холл бинаһында үткәрелде. Майҙанды адмаштырыуҙы ойоштороусылар — БР Мәҙәниәт министрлығы — ябай аңлата: Нефтселәр Мәҙәниәт һарайында тамаша залы күпкә ҙурыраҡ. Әгәр былтыр республиканың төп шыршы байрамына 680 бала саҡырылһа, быйыл улар 780 буласаҡ. Улар араһында элеккесә иң яҡшылар — уҡыу отличниктары, спортсылар, музыканттар, шулай уҡ хәрби бурысын үтәгәндә һәләк булған хәрбиҙәр һәм БР эске эштәр органдары хеҙмәткәрҙәре ғаиләләренән балалар.
Традицион рәүештә Президент шыршыһы – ул әкиәт сюжеты менән тулы бер спектакль. Быйыл да был изгелек һәм яуызлыҡ, дуҫтарҙың бер-береһенә ярҙам итеүе, дуҫлыҡ һәм бала саҡтан тәрбиәләнгән мәңгелек кешелек ҡиммәттәре тураһында матур, фәһемле әкиәт буласаҡ.
БР Мәҙәниәт министрлығынан хәбәр итеүҙәренсә, балалар спектакленең ҡуйыусы режиссерҙары— Илшат Фәхретдинов менән Илмар Әлмөхәмәтов. Сценарий авторы –Дәүләт академия рус драма театры хеҙмәткәре Владимир Аношкин.
Бәләкәй тамашасыларҙы көтөлмәгән мажараларға һәм күңелле ваҡиғаларға бай «Бесәй йорт ҡуянына ҡаршы, йәки Яңы йылды ҡотҡарығыҙ» тип аталған фантастик тамаша көтә.
Шоуға Мәжит Ғафури исемендәге Башҡорт дәүләт академия драма театры, Башҡорт дәүләт ҡурсаҡ театры, Мостай Кәрим исемендәге Милли йәштәр театры актерҙары йәлеп ителгән. Һәр тамашасыға Башҡортостан Президентынан бүләк тапшырыласаҡ.


text:
Рәсәй Үҙәк һайлау комиссияһында интернет-сервистар эшләй
15 февралдән 4 мартта тауыш биреү тамамланғанға тиклем Рәсәй Үҙәк һайлау комиссияһында ҡайтанан «Һайлау участкаңды тап» һәм «Һайлаусылар исемлегендә үҙеңде тап» тип аталған интернет-сервистар эшләй.
Рәсәй Үҙәк һайлау комиссияһы сайтына мөрәжәғәт иткән һәр кеше үҙенең һайлау участкаһы, шул иҫәптән участка һайлау комиссияһы һәм/йәки тауыш биреү өсөн бинаның адресы тураһында мәғлүмәт ала, шулай уҡ ошо участканың һайлаусылар исемлегенә индерелеүен тикшерә аласаҡ. Бының өсөн сайттың баш битендә түбәндәге интернет-сервистар ойошторолған: «Һайлау участкаңды тап» (online режимда йәшәү урынының адресын индергәндән һуң һайлау участкаһы тураһында мәғлүмәт бирелә) һәм «Һайлаусылар исемлегендә үҙеңде тап» (шәхси кабинетта теркәлеп, исем-шәрифеңде, тыуған йылыңды һәм йәшәгән урыныңдың адресын индергәндән һуң тейешле һайлау участкаһындағы һайлаусылар исемлегенә индерелеү тураһында мәғлүмәт бирелә).
Тәүге тапҡыр был интернет-сервистар алтынсы саҡырылыш Дәүләт Думаһына депутаттар һайлау кампанияһы осоронда ойошторолғайны. РФ Үҙәк һайлау комиссияһының матбуғат хеҙмәтенән хәбәр итеүҙәренсә, сервис хеҙмәттәренән 350 меңгә яҡын кеше файҙаланған, шул иҫәптән тауыш биреү көнөндә – 135 мең.


text:
Республиканың өс районында иген культураларын йыйыу эштәре тулыһынса тамамланған
ӨФӨ, 2014 йыл, 16 сентябрь. /«Башинформ» мәғлүмәт агентлығы, Илья Спиридонов/.
Республиканың Ғафури, Ейәнсура һәм Йылайыр райондарында иген һәм ҡуҙаҡлы иген культураларын йыйыу эштәре тулыһынса тамамланған, тип хәбәр итә БР Ауыл хужалығы министрлығының матбуғат хеҙмәте. Ғафури районы хужалыҡтары 27,2 мең тонна, Ейәнсура – 17,4 мең тонна, Йылайыр 5,2 мең тонна иген йыйған.
Дөйөм алғанда төбәк буйынса иген 1,61 миллион гектарҙа (пландың 91 проценты) урылған, 1,59 миллион гектарҙа (89 процент) һуғылған. Иген һәм ҡуҙаҡлы иген культураларының уртаса уңышы гектарынан 14,9 центнер тәшкил итә. Иң ҙур уңдырышлылыҡты Саҡмағош (гектарынан 30,6 центнер), Мәләүез (гектарынан 25,5 центнер), Стәрлетамаҡ (гектарынан 23,6 центнер) һәм Илеш (гектарынан 22,8 центнер) райондары ауыл хужалығы предприятиелары күрһәтә.
Бөгөнгә Башҡортостанда 2,37 миллион тонна иген һуғып алынған. 100 мең тоннанан ашыу Стәрлетамаҡ, Саҡмағош, Мәләүез һәм Илеш райондарында һуғылған.


text:
Игорь Щёголев һәм Рөстәм Хәмитов «ПРОФ-IT.2016» Бөтә Рәсәй төбәк һәм муниципаль мәғлүмәтләштереү форумында сығыш яһаныФото: Олег Яровиков
Игорь Щёголев һәм Рөстәм Хәмитов «ПРОФ-IT.2016» Бөтә Рәсәй төбәк һәм муниципаль мәғлүмәтләштереү форумында сығыш яһаны
Игорь Щёголев һәм Рөстәм Хәмитов «ПРОФ-IT.2016» Бөтә Рәсәй төбәк һәм муниципаль мәғлүмәтләштереү форумында сығыш яһаныФото: Олег Яровиков
ӨФӨ, 2016 йыл, 17 май. /«Башинформ» мәғлүмәт агентлығы, Александр Смирнов/.
16 майҙа Өфөләге Конгресс-холда Рәсәй Президенты ярҙамсыһы Игорь Щёголев һәм Башҡортостан Башлығы Рөстәм Хәмитов «ПРОФ-IT.2016» Бөтә Рәсәй төбәк һәм муниципаль мәғлүмәтләштереү форумының пленар ултырышында сығыш яһаны.
Рәсәй Президенты ярҙамсыһы әйтеүенсә, импортты алмаштырыу мәсьәләһен хәл итеү иҡтисади хәүефһеҙлекте тәьмин итәсәк, ил иҡтисадына ла этәргес бирәсәк.
– Бында үҙ төбәктәрендә үҙенсәлекле булған проект әҙерләүселәр йыйыла. Форумда ҡатнашыусылар башҡаларҙан күреп, үҙҙәрендә лә шуны ҡуллана башлай. Шул рәүешле ваҡытты, сығымдарҙы экономиялай. Форумдың маҡсаты тап шуға ҡайтып ҡала, – тине Игорь Щёголев.
– Ошо көндәрҙә Өфө төбәк һәм муниципаль мәғлүмәтләштереү өлкәһендә инновация проекттары менән таныштырыу, уларҙы үҫтереү өсөн төп майҙансыҡҡа әүерелде. Конкурс йомғаҡтары буйынса иң яҡшы тип табылған эштәр дәүләт идара итеүенең һөҙөмтәлелеген арттырыуға, халыҡҡа, эшҡыуарлыҡҡа электрон хеҙмәттәр һәм сервистар тәҡдим итеүгә, электрон белем биреүҙе үҫтереүгә ярҙам һәм башҡа бик күп бурыстарҙы хәл итеүгә йүнәлтелгән, – тип билдәләне Рөстәм Хәмитов. – Башҡортостан – илдә йәмғиәт эшмәкәрлегенең бөтә өлкәләренә мәғлүмәт технологияларын индереү программаһын тырышып тормошҡа ашырған төбәктәрҙең береһе.
Республика Башлығы Башҡортостандың ошо өлкәләге ҡаҙаныштары хаҡында һөйләне. Мәҫәлән, өс йыл эсендә электрон дәүләт хеҙмәттәре менән файҙаланыусылар 500 меңдән 2,5 миллион кешегә тиклем артты. Мәктәптәрҙә һәм юғары уҡыу йорттарында электрон белем биреү программаһы әүҙем индерелә. «Асыҡ республика» проекты уңышлы эшләй.
«ПРОФ-IT» Бөтә Рәсәй төбәк мәғлүмәтләштереү проекттары конкурсы дүртенсе тапҡыр ойошторола. Ул илдә мәғлүмәтләштереү өлкәһендәге иң ҙур ваҡиғаларҙың береһе булып тора.
Быйыл Өфө конкурстың финалын үткәреү хоҡуғын яуланы. Ул бында тәүге тапҡыр яңы форматта уҙа. Форумда мәғариф һәм транспорт өлкәләрендә мәғлүмәт технологияларын ҡулланыу, власть һәм урындағы үҙидара органдарындағы программа тәьминәтендә импортты алмаштырыу мәсьәләләре тикшерелә.


text:
Рөстәм Хәмитов эш сәфәре менән Күгәрсен һәм Мәләүездә булдыФото: Андрей Старостин
Рөстәм Хәмитов эш сәфәре менән Күгәрсен һәм Мәләүездә булды
Рөстәм Хәмитов эш сәфәре менән Күгәрсен һәм Мәләүездә булдыФото: Андрей Старостин
31 мартта Башҡортостан Президенты Рөстәм Хәмитов эш сәфәре менән Күгәрсен һәм Мәләүез райондарында булды, тип хәбәр иттеләр төбәк башлығының матбуғат хеҙмәтенән.
Күгәрсен районының Мәҡсүт ауылында республика башлығы «Октябрьское» яуаплылығы сикләнгән йәмғиәтенә ҡараған Башҡортостандағы берҙән-бер йәнлекселек фермаһының эшмәкәрлеге менән танышты. Предприятие 2005 йылда нигеҙләнгән, әммә ҡиммәтле тиреле йәнлектәр үрсетеү һәм тире эшкәртеү бында 2012 йылда ғына ойошторолған. Бөгөн махсус ситлектәрҙә 125 баш төлкө, 625 аҡ төлкө, 600 баш кеш аҫрала. Ә апрель башында 1200 баш шәшке ҡайтарыу планлаштырыла. Яңы эшмәкәрлек йүнәлешенә предприятие 150 млн һум самаһы аҡса тотонған. Алдағы өс йылда тағы 400 млн һум самаһы капитал һалыу күҙаллана. Проект ҡеүәтенә йәнлекселек фермаһы 2018 йылға сығырға тейеш, ул ваҡытта затлы тиреле йәнлектәр иҫәбе 40 меңгә етәсәк (һәр төрҙәге йәнлектәр 10-ар мең баш буласаҡ). Был йылына 200 мең тире етештереү мөмкинлеге бирәсәк.
Рөстәм Хәмитов йәнлектәр үрсетеү һәм тире эшкәртеү технологияһы, шулай уҡ сығарылған продукцияны һатыу менән ҡыҙыҡһынды. Затлы тирегә һорауҙың күп булыуы асыҡланды. Айырыуса кеш тиреләре ҡиммәт — уның өлгөрөү осоро өс йылға тиң, шул уҡ ваҡытта кеш йыл һайын үрсем килтерә.
Республика Президенты предприятиеның иҡтисади күрһәткестәре менән танышты. «Октябрьское» яуаплылығы сикләнгән йәмғиәте иген, май ала торған, ҡуҙаҡлы, мал аҙығы культураларын үҫтереү, эре мал үрсетеү, ит һәм һөт етештереү менән шөғөлләнә. Йәнлек үрсетеү предприятиела ҡалдыҡһыҙ производство ойошторорға мөмкинлек биргән: малсылыҡ ҡалдыҡтары йәнлектәргә аҙыҡ итеп эшкәртелә.
Ошонда уҡ, Мәҡсүттә, Рөстәм Хәмитов 20 койка-урынлыҡ бүлексәһе булған ауыл амбулаторияһын ҡараны. Ул 1940-сы йылдарҙа уҡ ойошторолған булһа ла, һуңынан ауыл участка дауаханаһы итеп үҙгәртеп ҡоролған, артабан, 2006 йылда, яңынан амбулаторияға үҙгәртелгән. Амбулаторияның әлеге бинаһы 1984 йылда төҙөлгән.
Башҡортостан Президенты учреждениеның халыҡҡа медицина ярҙамы күрһәтеү буйынса мөмкинлектәре менән танышты, амбулатория биналарын һәм кабинеттарын ҡараны, пациенттар менән аралашты.
Рөстәм Хәмитов тыуым күрһәткестәренә иғтибар итте һәм район башлығына кире динамиканың сәбәптәрен асыҡлап, демографик күрһәткестәрҙе яҡшыртыу сараһын күрергә ҡушты. Атап әйткәндә, Мәҡсүттә 2009 йылдан алып тыуым 1000 кешегә иҫәптә 14,4-тән 11-гә тиклем кәмегән.
Артабан пациенттарҙы һалып дауалау бүлексәһендә Рөстәм Хәмитовтың медицина хеҙмәткәрҙәре менән осрашыуы үтте. Осрашыу дауамында «Земство табибы» федераль программаһында ҡатнашҡан өс йәш табипҡа тейешле килешеүҙәр тапшырылды. Хәтерегеҙгә төшөрәйек, программаның асылы шунда – ауылда йәшәргә һәм унда кәмендә биш йыл эшләргә теләк белдергән һәр йәш табип дәүләттән бер миллион һум аҡса ала. Башҡортостан — ошо федераль программала ҡатнашҡан тәүге Рәсәй төбәктәренең береһе. Быйылдан алып ауылға ҡайтҡан йәш табиптарға ошондай уҡ республика программаһы буйынса Башҡортостан бюджетынан өҫтәп 100 мең һум түләнә.
Табиптар менән аралашҡанында Рөстәм Хәмитов һаулыҡ һаҡлау өлкәһен модернизациялауҙың республикаға ҡыйбатҡа төшөүен билдәләне. «Һәм был ике йылға – 2011-2012 йылдарға ғына, яңыртыу 2013, 2014, 2015 йылдарҙа ла дауам ителәсәк. Беҙгә тағы ла аҡса бирәсәктәр. Үҙебеҙ ҙә эшләйәсәкбеҙ. Көс һалырға, эшләргә генә кәрәк».
Президент иң ҙур проблеманың ауыл, ауыл медицинаһы булыуын билдәләне. Биналар, ҡорамалдар, иң мөһиме – кешеләр етмәй. Ауыл ерендә әлеге көндә 1200-ләгән белгес кәрәк.
Күгәрсен районы тураһында һөйләгәндә, республика башлығы бында һаулыҡ һаҡлау өлкәһендәге хәлдәрҙең ярайһы яҡшы булыуын һыҙыҡ өҫтөнә алды. Район дауаханаһы ла, фельдшер-акушерлыҡ пункттары ла, амбулаториялар ҙа бар. Рөстәм Хәмитов фельдшер-акушерлыҡ пункттары эшмәкәрлеге буйынса алып барылған эштәр тураһында һөйләне.
— Беҙҙә фельдшер-акушерлыҡ пункттары эшмәкәрлеген яҡшыртыу буйынса ҙур программа эшләй,- тине республика башлығы. — Бындай пукнттар күп – бер нисә мең (Күгәрсендә генә улар 52). Нимәһен йәшерергә, шуларҙың яртыһы насар хәлдәлер, моғайын. Ҡалған яртыһының торошо яҡшыраҡ, әммә уларҙа ла артыҡ ғорурланырлығы юҡ. Беҙгә стационар ҡоролмалар кәрәк, бәлки уйлап ҡарарбыҙ, хәҙер еңел һәм тиң ҡоролоусы йорттар бар. Ҡайҙалыр ике-өс, бәлки бер-ике йорт төҙөп, фельдшер-акушерлыҡ пункттарын йыһазландырырға кәрәктер.
Һаулыҡ һаҡлау министры Георгий Шебаев «Земство табибы» программаһының ысынлап ғәмәлгә ашырыла башлауын раҫланы.
— 2011 йылда ауылға эшкә ҡайтҡан һәм 2012 йылда ҡайтасаҡ белгестәр иҫәбенән бөгөнгө көндә 553 кеше бындай түләүҙәр аласаҡ, — тине министр. — Беҙ бөгөн Күгәрсен районынан башлайбыҙ, әлегә тиклем 215 заявка ҡабул иттек һәм бына тәүге өс ҡыҙға килешеүҙәр тапшырабыҙ. Улар миллион һум аласаҡтарына әле һаман ышанмай. Ҡағыҙҙарҙы күргәс — ышанырҙар, тип уйлайым.
Мәләүез ҡалаһында Башҡортостан Президенты йортта йәшәүселәрҙең ялыуҙары буйынса Вокзал урамындағы 8-се торлаҡ йортто реконструкциялау барышын тикшерҙе. Үҙҙәренең мөрәжәғәтендә граждандар Рөстәм Хәмитовтан реконструкциялауҙы тамамлауҙа ярҙам итеүен һораған. 2009 йылда уҡ торлаҡта йәшәүселәрҙең ризалығы менән ике ҡатлы йортҡа тағы ике ҡат өҫтәп төҙөлә башлаған булған. Әммә төҙөлөш әле һаман тамамланмаған.
Рөстәм Хәмитов үрге ҡаттарҙы өҫтәп төҙөү технологияһы менән ҡыҙыҡһынды. Бының өсөн металдан каркас файҙаланылған. Һөҙөмтәлә 49-60 квадрат метрлыҡ 12 яңы ике бүлмәле фатирҙар төҙөлгән. Квадрат метрҙың үҙҡиммәте 21 мең һумды тәшкил иткән. 1 майға тиклем төҙөлөш һәм биҙәү эштәрен тамамлау планлаштырыла. Бынан һуң иҫке коммуналь инфраструктура системаһы һәм тәүге ике ҡаттағы тәҙрәләр алмаштырыласаҡ (йорт 1962 йылда төҙөлгән).
Рөстәм Хәмитов йортта йәшәгән кешеләр менән аралашты һәм муниципаль чиновниктарға йорт яны биләмәһен комплекслы төҙөкләндереү кәрәклегенә иғтибар итергә ҡушты. Республика башлығы йәнә яҡындағы балалар майҙансығын ҡарап сыҡты һәм спорт менән шөғөлләнеү өсөн ҡорамалдарҙың бик аҙ булыуына ризаһыҙлыҡ белдерҙе. Шулай уҡ йорт янындағы магазинға инеп, Рөстәм Хәмитов урындағы тауар ассотименты менән ҡыҙыҡһынды һәм Мәләүез продукцияһына өҫтөнлөк бирергә саҡырҙы.


text:
Фото:
Рөстәм Хәмитов мәктәптәрҙе юғары тиҙлекле Интернет менән тәьмин итергә ҡушты
Фото:
2010 йылдың 12 авгусында Башҡортостан Республикаһы Президенты, Башҡортостан Хөкүмәте Премьер-министры вазифаһын башҡарыусы Рөстәм Хәмитов бойороҡҡа ҡул ҡуйҙы. Уға ярашлы, республиканың мәғариф учреждениелары Интернет ресурстарынан юғары тиҙлектә файҙаланыу менән тәьмин ителәсәк.
Бойороҡҡа мәғлүмәт-коммуникация технологиялары нигеҙендә белем биреү процесын ойоштороу өсөн шарттар булдырыу маҡсатында ҡул ҡуйылды.
Документҡа ярашлы, “Мәғариф” өҫтөнлөклө милли проекты сиктәрендә мәктәптәргә Интернет селтәренә тоташыу буйынса хеҙмәттәр күрһәтеүсе “Башинформсвязь» һәм «Уфанет» асыҡ акционерҙар йәмғиәттәренә хеҙмәттәрҙең хаҡын арттырмайынса секундына кәмендә 1 Мбит/с тоташыу тиҙлеген тәьмин итеүсе ойоштороу-техник саралар башҡарырға тәҡдим ителә.


text:
Бөтә Рәсәй конференцияһында гигиена һәм хеҙмәт медицинаһы мәсьәләләре ҡараласаҡ
22 һәм 23 сентябрҙә «Йәшел сауҡалыҡ» санаторийының Буш ваҡыт һәм сервис үҙәгендә «Гигиена фәне һәм хеҙмәт медицинаһының хәҙерге заман проблемалары» Бөтә Рәсәй ғилми-ғәмәли конференцияһы үтәсәк. Унда врач-терапевтар, врач-профпатологтар, клиник-эксперт эше буйынса белгестәр, республиканың дауалау-профилактика учреждениелары баш врачтары, шулай уҡ Башҡортостандың сәнәғәт предприятиелары етәкселәре ҡатнашасаҡ.
Башҡортостан Республикаһы Һаулыҡ һаҡлау министрлығынан хәбәр итеүҙәренсә, форумда был тема буйынса лекциялар менән Рәсәй медицина фәндәре академияһының Ғилми-тикшеренеү хеҙмәт медицинаһы институты директоры Николай Измеров һәм Федераль ҡулланыусылар хоҡуҡтарын яҡлау һәм кеше именлеге өлкәһендә күҙәтеү хеҙмәтенең Башҡортостан Республикаһы буйынса идаралығы етәксеһе Роберт Такаев сығыш яһаясаҡ.
Конференция барышында шулай уҡ ауырыуҙарҙы һәм производствола имгәнеүселәрҙе медик-социаль реабилитациялауҙы камиллаштырыу, хәҙерге металлургия производствоһы хеҙмәткәрҙәренең өҫкө тын алыу юлдары һәм ҡолаҡ ауырыуҙарының үҙ-ара бәйләнеше, химия предприятиеһы хеҙмәткәрҙәренең һөйәк туҡымаһы метаболизмына хлорорганик ҡушылмаларҙың остеотоксик йоғонтоһо мәсьәләләре күтәреләсәк.


text:
Баш ҡалала «Башҡорттар» китабының исем туйы үтә
ӨФӨ, 2016 йыл, 5 октябрь. /«Башинформ» мәғлүмәт агентлығы, Ләйлә Аралбаева/.
Өфөлә «Халыҡтар һәм мәҙәниәттәр» серияһынан «Башҡорттар» китабының исем туйы үтә. Сара 5 октябрҙә «Башҡортостан» дәүләт концерт залында ойошторола.
Яңы монографияла башҡорттар хаҡында дөйөмләштереүсе материалдар һәм һуңғы йылдарҙағы тикшеренеүҙәр тупланған, был уның фәнни һәм мәғлүмәти ҡиммәтен арттыра.
Томды әҙерләү идеяһының авторы — башҡорттарҙы өйрәнеүгә һәм Волга-Урал төбәге халыҡтарын тикшереүгә, этнология фәненә ҙур өлөш индергән ғалим Раил Кузеев. 2000 йылдар башында ул томдың беренсе концепцияһын төҙөй, авторҙар коллективын туплай, материалдар йыйыу һәм текстар әҙерләү башлана. Әммә уның ауырып вафат булыуы арҡаһында эш туҡтап ҡала һәм тарих фәндәре докторы Елена Данилко редакцияһы аҫтында 2010 йылда ғына тергеҙелә.
«Республиканың ҙур ярҙам күрһәтеүе арҡаһында китап өс мең дана тираж менән баҫылды, — тип һөйләй Елена Данилко. — Тимәк, уны уҡытыусылар ҙа, мәҙәниәт, музей хеҙмәткәрҙәре лә файҙалана ала, ул китапхана өҫтәлдәрендә һәм башҡорт ғаиләләренең китап кәштәләрендә үҙ урынын табасаҡ. Был — ғалим өсөн иң ҙур награда».
Хеҙмәтте Рәсәй Фәндәр академияһының Н.Н.Миклухо-Маклай исемендәге Этнология һәм антропология институты, Рәсәй Фәндәр академияһы Өфө ғилми-тикшеренеү үҙәгенең Р.Ғ.Кузеев исемендәге Этнологик тикшеренеүҙәр институты, Тарих, тел һәм әҙәбиәт институты хеҙмәткәрҙәре әҙерләгән .


text:
Республикала киҫкен эсәк инфекциялары менән ауырыусылар артыуы теркәлгән
Һуңғы ярты йыл эсендә республикала киҫкен эсәк инфекциялары менән ауырыуҙың артыуы теркәлгән. Был турала Роспотребнадзорҙың Башҡортостан Республикаһы буйынса Идаралығы менән «Башҡортостан Республикаһында гигиена һәм эпидемиология үҙәге» федераль дәүләт һаулыҡ һаҡлау учреждениеһының 2010 йылдың беренсе ярты йыллығындағы эшмәкәрлеге һөҙөмтәләре буйынса коллегия ултырышында ведомство етәксеһе Роберт Такаев белдерҙе.
Уның әйтеүенсә, эпидемилогик хәлдең насарайыуы 90 кеше зыян күргән Өфөләге (322-се, 276-сы балалар баҡсаһы), Стәрлетамаҡтағы (1-се лицей), Салауаттағы (19-сы урта мәктәп) балалар учреждениеларында киҫкен эсәк инфекциялары менән бәйле дүрт төркөм ауырыуҙарына сәбәпсе булған.
Эпидемиологик тикшереү барышында бар осраҡтарҙа ла аҙыҡ әҙерләүҙә технология процестарының боҙолоуы, һаҡлау ваҡытын һәм тиҙ боҙолоусы аҙыҡ-түлек продукттарын транспортлау ҡағиҙәләрен күҙәтмәү, биналарҙың санитар торошона, ҡорамалдарҙы, һауыт-һаба һәм инвентарҙы йыуыу һәм эшкәртеүгә ҡағылышлы талаптарҙы үтәмәү, аҙыҡ блоктары хеҙмәткәрҙәре менән шәхси гигиена ҡағиҙәләрен күҙәтмәү асыҡланған.
— Әлеге ваҡытта инфекцион ауырыуҙар сығанағын юҡ итеү өсөн эпидемияға ҡаршы тейешле бөтә саралар ҙа үткәрелгән, — тине Роберт Мөхәмәт улы.
Дөйөм алғанда эпидемиологик хәл республикала отчет осоронда сағыштырмаса уңышлы һанала. Инфекцион һәм паразитар ауырыуҙарҙың дөйөм кимәле уҙған йылдың ошо уҡ осоро менән сағыштырғанда 18 процентҡа түбән.
2010 йылдың алты айында республикала инфекцион һәм паразитар ауырыуҙарҙың йәмғеһе 410 мең осрағы теркәлгән, шуларҙың 94 процентын киҙеү һәм киҫкен респиратор вируслы инфекция тәшкил итә. Инфекцион ауырыуҙар күрһәткесе, бөйөр синдромы менән геморрагик биҙгәк, сальмонеллез һәм дизентерияны иҫәпкә алмағанда, Рәсәй буйынса уртаса күрһәткестәрҙән түбәнерәк.
Ағымдағы йылда бөйөр синдромлы геморрагик биҙгәк менән ауырыуҙың 317 осрағы асыҡланған. 100 мең кешегә күрһәткес 7,8 тәшкил итте, был ауырыуҙың ике тапҡырға кәмеүен аңлата.


text:
Фото:
Рөстәм Хәмитов БР Дәүләт заказдарын урынлаштырыу буйынса дәүләт комитеты эшмәкәрлеге менән танышты
Фото:
15 апрелдә Башҡортостан Президенты Рөстәм Хәмитов Башҡортостан Республикаһының Дәүләт заказдарын урынлаштырыу буйынса дәүләт комитетында булды. Ведомство хеҙмәткәрҙәре уны мөһим бүлектәренең эшмәкәрлеге менән таныштырҙы, ағымдағы йылға билдәләнгән өҫтөнлөклө бурыстары хаҡында һөйләне. Улар төбәк етәксеһенә, электрон майҙансыҡтарҙың эш элементтарын да индереп, электрон аукцион процедураһын урынлаштырыуҙың тулы циклын күрһәтте.
— Беҙ дөрөҫ юлда. Ойошторолоуығыҙға ни бары ярты йыл, һеҙҙең ошо арала эшләгәндәрегеҙ – алға табан ҙур аҙым, — тине Рөстәм Хәмитов, Дәүләт заказдарын урынлаштырыу буйынса комитет хеҙмәткәрҙәренә мөрәжәғәт итеп. — Һис шикһеҙ, беҙ был йүнәлешкә ярҙам итәсәкбеҙ. Бынан тыш, комитетты хеҙмәткәрҙәр һаны буйынса ла, матди йәһәттән дә мотлаҡ көсәйтәсәкбеҙ.
— Минең уйлауымса, 2011 йыл һеҙҙең өсөн әлегә яңы булған системаның тулы ҡеүәтендә, уның бөтә аспекттарында аяҡҡа баҫыуы менән тамамланасаҡ. Ә киләһе йылда беҙ бөтөн һатып алыуҙарҙы ла электрон сауҙалар аша үткәрәсәкбеҙ. Ошо рәүешле беҙ экономияға ғына түгел, процедураның асыҡлығына ла ирешәсәкбеҙ. Шуға өҫтәп, теге йәки был рәүештә ришүәтселек мөнәсәбәттәре булдырыуға булышлыҡ итеүсе схемаларҙан тулыһынса ҡотоласаҡбыҙ, — тип һыҙыҡ өҫтөнә алды Президент.


text:
Болот
Болот — атмосфераның юғары ҡатламында ҡуйырған һыу парҙарының һыуынып тығыҙ томан рәүешендәге массаһы. Тышҡы күренешенә ҡарап ҡыйғас, ҡатлаулы һәм өйкөм болоттарға айырып йөрөтәләр; ваҡ ҡына һыу бөртөктәре йәки боҙ кристалдарының бергә тупланыуынан хасил булған атмосфераның түбәнге өлөшөндәге, ерҙән күренеп торған ҡатлам. Болоттағы ваҡ ҡына һыу тамсылары һәм боҙ кристалдары болот элементтары тип атала. Болот элементтары бергә ҡушылһа, ергә ямғыр йәки ҡар булып яуым-төшөм төшә.
Болоттар тропосферала күҙәтелә.
Болот төрҙәре[үҙгәртергә | вики-тексты үҙгәртергә]
- Ҡыйғас болоттар – еңел болоттар, улар күк йөҙөнөң иң бейек өлөшөндә йөҙөп йөрөйҙәр.
- Ҡатлаулы болоттар – ҙур-ҙур ҡатламдарҙан торалар. Үҙҙәре менән ямғыр, ҡар йә борсаҡ яуыны алып киләләр.
- Өйкөм болоттар – түбәнерәк йөҙәләр, тышҡы күренеше менән ҙүр мамыҡ төргәген хәтерләтәләр. Шулай уҡ ямғыр, ҡар йә борсаҡ яуыны алып киләләр.
Ҡайһы саҡта болоттар үҙ-ара ҡушылып ҡатлаулы-ҡатлаулы ҡарағусҡыл болоттар хасил итәләр. Ямғыр болоттары бик ауыр, шуға ергә яҡын йөҙәләр. Был ваҡытта көслө ел сыға, күк күкрәргә, йәшен йәшнәргә мөмкин.
Болот барлыҡҡа килеү һәм яуым-төшөм[үҙгәртергә | вики-тексты үҙгәртергә]
Ҡояш ер өҫтөн йылыта. Ер йылынған һыу парға әйләнеп өҫкә күтәрелә. Күҙгә күренмәй торған һыу парҙары һауала һәр саҡ була. Ер өҫтөнән күтәрелгән һайын температура түбәнәйә бара. Юғарыла һауа һыуанғас, һыу парҙары бергә ҡушылып күҙгә күренгән томан хасил итәләр. Болоттар бик юғарла йөҙөп йөрөгән томан тамсылары. Болоттар һәр ваҡыт хәрәкәт итеп тора. Уларҙы ел ҡыуып йөрөтә. Болот эсендә томан тамсылары бергә ҡушылып ҙураялар, ауыраялар һәм ергә ямғыр булып яуалар. Ҡыш көнө кристталлашҡан һык тамсылары ҡар булып яуа.


text:
«Искож» йәмғиәтендә һынауҙар сифатына контроль системаһы индерелде
«Искож» асыҡ акционерҙар йәмғиәтенең һынауҙар лабораторияһында һынауҙар сифатына контроль системаһы индерелде.
Предприятиенан хәбәр итеүҙәренсә, лаборатория секторҙарында бөтә һынауҙар ҡәтғи норматив документацияһына ярашлы үткәрелә. Уларҙың һөҙөмтәләре буйынса продукцияның билдәле бер стандарттарға тап килеүен раҫлаусы рәсми протокол бирелә.
Һынау лабораторияһы составына туҡыу һәм полимер материалдар секторҙары инә.
Уларҙа биш инженер-техник хеҙмәткәр эшләй. Физик-механик һынауҙар буйынса 27 лаборант һәм ун химик анализ лаборанты профессиональ үҫеш схемаларына ярашлы уҡыу үтә: квалификацияны күтәреү курстары, төрҙәш һөнәр үҙләштереү, яңы һынау методикаларын, яңы лаборатор ҡорамалдар индергәндә маҡсатлы тәғәйенләнеш курстары.
Матди-техник база ла ҙур әһәмиәткә эйә. Лаборатория заманса ҡорамалдар менән һынауҙар үткәреү өсөн бөтә кәрәкле нәмәләргә эйә. Ватанда һәм сит илдәрҙә етештерелгән агрегаттар һәм үлсәү саралары файҙаланыла.
Хәҙер лабораторияла материалдарҙың бер нисә төрө буйынса һынауҙар үткәрелә. Улар араһында – кизе-мамыҡ еп, трикотаж полотнолар, эске кейем изделиелары, әҙер туҡымалар, яһалма күн һәм полиэтилен пленкалар.
Нефтекаманың «Искож» асыҡ акционерҙар йәмғиәте Рәсәйҙә һәм яҡын сит илдәрҙә сәнәғәттең төрлө тармаҡтары өсөн яһалма материалдар етештереү һәм тәьмин итеү буйынса иң ҙур предприятие булып тора. Ул меңдән ашыу атама менән продукция сығара. Компанияның фирма магазиндары илдең күп ҡалаларында эшләй. Планда — Түбәнге Новгородта, Ҡазанда һәм Магнитогорскиҙа яңы нөктәләр асыу.


text:
Республиканың йәш лидерҙары Бөтә Рәсәй конкурсында еңеү яулау өсөн көрәшә
Ярославль ҡалаһында башланған “XXI быуат лидеры” Бөтә Рәсәй конкурсы финалына Башҡортостан вәкилдәре лә сыҡты. Үҙҙәренең йәш категорияларында Глеб Савельев (14-18 йәш), Татьяна Бойко (19-25), Екатерина Крючкова (26-30) һәм Мария Хлюстова (йәше сикләнмәгән) сығыш яһаясаҡ. Улар үҙҙәренең социаль проекттарын яҡларға, төрлө темалар буйынса ойошторолған әңгәмәләрҙә һәм “Мин һәм минең ойошма” күргәҙмәһендә ҡатнашырға тейештәр.
Конкурсҡа илебеҙҙең 50 төбәгенән барлығы 200 ҡатнашыусы йыйылған. Хәтерегеҙгә төшөрөп үтәбеҙ, конкурс РФ Хөкүмәте рәйесе Владимир Путин раҫлаған Йәштәр йылы сиктәрендә үтә һәм граждандар йәмғиәтенең балалар- йәштәр секторы Рәсәй Федерацияһы үҫешенә индергән өлөшөн таныу маҡсатында үткәрелә.
Уның ойоштороусылары – РФ Йәштәр сәйәсәте, спорт һәм туризм министрлығы, Йәштәр эштәре буйынса федераль агентлыҡ һәм Ярославль ҡалаһы хакимиәте.


text:
Өфөлә Халыҡтар берҙәмлеге көнөнә арналған митинг булып уҙҙыФото: Олег Яровиков
Өфөлә Халыҡтар берҙәмлеге көнөнә арналған митинг булып уҙҙы
Өфөлә Халыҡтар берҙәмлеге көнөнә арналған митинг булып уҙҙыФото: Олег Яровиков
Өфөлә Рус драма театры алдында Халыҡтар берҙәмлеге көнөнә арналған митинг булып уҙҙы. Уның ойоштороусылары – “Берҙәм Рәсәй” һәм “Берҙәм Рәсәй Йәш Гвардияһы” сәйәси партияларының төбәк бүлексәләре. “Берҙәм Рәсәй” партияһы Генераль советы Президиумы ҡарары менән Халыҡтар берҙәмлеге көнөнә арналған тантаналы саралар илебеҙ төбәктәренең барыһында ла булып уҙҙы.
Өфөлә берҙәм рәсәйлеләр һәм йәш гвардиясыларҙың активы йыйылған митингы ”Рәсәйгә ышанабыҙ, үҙебеҙгә ышанабыҙ!” девизы аҫтында үтте. Унда БР Дәүләт Йыйылышы –Ҡоролтайы рәйесе Константин Толкачев, Дәүләт Думаһы һәм республика парламенты депутаттары ҡатнашты.
“Берҙәм Рәсәй” партияһының төбәк бүлексәһе сәйәси советы секретары Шамил Биҡҡолов йыйылыусыларҙы байрам менән ҡотлап, былай тине:
– Был байрамды көрәштә түгел, ә берҙәм булып, тыныс һәм килешеп йәшәп ҡаршы алыуыбыҙ мөһим. “Берҙәм Рәсәй” партияһы Рәсәй йәмғиәтенең яҙмышы өсөн яуаплылыҡты үҙ өҫтөнә алды һәм һайлау һөҙөмтәләре рәсәйлеләрҙең партияға ҡарата ышанысын тулыһынса раҫланы.
Митингыла йәштәр исеменән “Берҙәм Рәсәй Йәш Гвардияһы” төбәк штабы начальнигы урынбаҫары Константин Каннуников сығыш яһаны:
– 1612 йылда Рәсәй халыҡтары Ватаныбыҙҙы сит ил баҫҡынсыларынан азат итте, бойондороҡһоҙ Рәсәй дәүләтселеген тергеҙҙе. Был байрамда беҙ Рәсәй халҡының сағыу хәрби традицияларын таныуҙы, уларҙың батырлығын һәм ҡаһарманлығын күрәбеҙ. Беҙҙең барыбыҙға ла бөгөн көслө, берҙәм, доньяла танылған һәм ихтирам яулаған Рәсәй кәрәк.
Һуңынан Рус драма театрында республика баш ҡалаһының ижади коллективтары байрамса концерт ҡуйҙы.


text:
Мәсетлеләр ышаныс почтаһы менән ҡуллана ала
Йәмәғәтселек фекерен өйрәнеү, урындағы үҙидара органдары, предприятие, ойошма, учреждение эшмәкәрлеген баһалау, Мәсетле районы халҡын борсоған мәсьәләләр менән хәбәрҙар булыу өсөн район хакимиәте фойеһында “Ышаныс почтаһы” урынлаштырылған, тип хәбәр итә хакимиәт.
«Ышаныс почтаһы» йәшнигенә теләге булған һәр граждан мөрәжәғәтен төшөрә ала. Бар хаттар һәм мөрәжәғәттәр почтанан көн һайын алынып, танышыу һәм саралар күреү өсөн тәғәйен кешеһенә йүнәлтеләсәк.
Һорауҙарына яуаптарҙы граждандар хат йәки телефон аша алыу мөмкинлегенә эйә. Күп кешегә ҡағылған һорауҙарға яуаптар район гәзитендә баҫыласаҡ йәки район телевидениеһы тапшырыуҙарында яңғыраясаҡ.